**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Ιουλίου 2020, ημέρα Τετάρτη και ώρα 12.20΄, στην Αίθουσα συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και αθλητισμού «Κέντρο Πολιτισμού και Δημιουργίας ΑΚΡΟΠΟΛ και λοιπές διατάξεις». (4η συνεδρίαση- β΄ ανάγνωση).

Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ εκφώνηση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, ξεκινάει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Κέντρο Πολιτισμού και Δημιουργίας ΑΚΡΟΠΟΛ και λοιπές διατάξεις». Είναι η τέταρτη συνεδρίαση, με τη β΄ ανάγνωση.

Τον λόγο έχει ο Εισηγητής της Πλειοψηφίας, ο κ. Λοβέρδος.

**ΙΩΑΝΝΗΣ – ΜΙΧΑΗΛ ΛΟΒΕΡΔΟΣ (Εισηγητής της Πλειοψηφίας):** Κύριε Πρόεδρε, κυρία Υπουργέ, κυρίες και κύριοι Βουλευτές, σήμερα θα έπρεπε να είναι ένα νομοσχέδιο, που συζητάμε, που λίγο - πολύ, όλοι θα έπρεπε να συμφωνούμε, όλοι μαζί θα έπρεπε να το ψηφίσουμε. Δυστυχώς, διαπιστώνω από τις αρχικές τοποθετήσεις των συναδέλφων της Αντιπολίτευσης ότι αυτό δεν πρόκειται να συμβεί και σας λέω ότι πραγματικά με θλίβει.

Με θλίβει, διότι ο πολιτισμός, που είναι ένα από τα υπέρτατα αγαθά του ανθρώπου και της ανθρώπινης φύσης, δεν έχει να κάνει ούτε με μικροκομματισμούς ή δεν πρέπει να έχει να κάνει με μικροκομματισμό ούτε καν με πολιτική. Ξέρετε, εγώ πάντα πίστευα ότι ο πολιτισμός υπάρχει όχι, εξαιτίας του Υπουργείου Πολιτισμού, αλλά, επειδή πηγάζει από την ίδια την φύση των ανθρώπων. Δεν μπορούσα να φανταστώ, ποτέ, ότι ένας Μάνος Χατζιδάκις, ένας Θεοδωράκης, ένας Καζαντζάκης, ένας Τσαρούχης χρειαζόντουσαν το Υπουργείο Πολιτισμού, για να δημιουργήσουν αυτά που δημιούργησαν. Αντίθετα, θα έλεγα ότι αυτοί οι άνθρωποι μεγαλούργησαν επειδή «δεν είχανε κανέναν πάνω από το κεφάλι τους» και δεν τους «έβαζαν σε καλούπια», για το πώς θα λειτουργήσουν και για το πώς θα συμπεριφερθούν.

 Η ανθρώπινη φύση και η ανθρώπινη ιδιοφυία, την οποία τη σέβομαι ιδιαίτερα και όπως σεβόμαστε όλοι, στον τομέα του Πολιτισμού λειτουργεί, ανεξάρτητα και από την πολιτική και από το Υπουργείο και από την Κυβέρνηση και από κάθε άλλον κρατικό θεσμό και έτσι πρέπει να είναι. Γι’ αυτό και όλοι οι δημιουργοί, όλοι οι καλλιτέχνες είναι υπεράνω και πέρα από Κόμματα ή θα έπρεπε να είναι και υπεράνω και πέραν από άλλες σκοπιμότητες.

Το λέω αυτό, γιατί άκουσα και τη φράση, από την Εισηγήτρια της Αντιπολίτευσης, την κυρία Χρηστίδου, που μίλησε, αφενός για στρατευμένη τέχνη, αφετέρου για το ότι θα ήθελε να μετατραπεί το ΑΚΡΟΠΟΛ, το ξενοδοχείο, που είναι πλέον μνημείο, ιδιοκτησίας του Υπουργείου Πολιτισμού, να γίνει «κυψέλη», όπως το είπε. Αν θυμάμαι καλά, κυρία Χρηστίδου, το είπατε «κυψέλη μιας ώσμωσης, μεταξύ καλλιτεχνών, για να μπορούν αυτοί να δημιουργούν ή να επηρεάζονται αμοιβαία». Δεν νομίζω ότι χρειάζεται κάτι τέτοιο να γίνει. Αυτό που περιγράψατε, εμένα μου θύμισε, μπορώ να κάνω λάθος, αλλά μου θύμισε κάτι σαν «αναρχοαυτόνομο» στέκι, κάτι σαν το ΒΟΞ. Δεν νομίζω ότι αυτός είναι ο σκοπός μας και ούτε εγώ θα ήθελα να συμβεί κάτι τέτοιο, στο ΑΚΡΟΠΟΛ. Δεν θα ήθελα να γίνει ΒΟΞ το ΑΚΡΟΠΟΛ, όπως κανένας λογικός άνθρωπος δεν θα ήθελε να συμβεί κάτι τέτοιο και μάλιστα, ένα ΒΟΞ, με κρατική επιχορήγηση, γιατί αυτό υπονοήσατε. Αυτό κατάλαβα, ναι, μπορεί να έκανα λάθος, εσείς θα με διορθώσετε, έχετε το δικαίωμα να με διορθώσετε, αλλά αυτό κατάλαβα και δεν το κατάλαβα μόνο εγώ.

Σε κάθε περίπτωση, το Υπουργείο Πολιτισμού δεν είναι εδώ, για να δημιουργεί ούτε Καζαντζάκη ούτε Θεοδωράκη ούτε Μάνο Χατζιδάκι. Αυτοί δημιουργούνται, ανεξάρτητα από το Υπουργείο Πολιτισμού. Το Υπουργείο Πολιτισμού είναι, εδώ, για να βοηθάει, εφόσον το χρειάζονται οι μεγάλοι αυτοί καλλιτέχνες, να τους βοηθάει να μπορούν να κάνουν, ακόμα πιο γνωστή τη δημιουργική τους παραγωγή και αυτόν το σκοπό έχει ο νέος φορέας του ΑΚΡΟΠΟΛ. Μου άρεσε η φράση, που είπε η κυρία Μενδώνη, στην ομιλία της περί ΚΕΠ, που διευκολύνει περισσότερο σε ό,τι αφορά τη γραφειοκρατία.

Δεν σου λέει «αγαπητέ μου, κύριε Λοβέρδο, θα σε κάνω το νέο Χατζηδάκι» δεν μπορεί, ό,τι και να κάνει η κυρία Μενδώνη ή η Κυβέρνηση ή το Υπουργείο Πολιτισμού, εάν δεν το έχω μέσα μου, δεν πρόκειται να γίνω ο νέος Χατζιδάκις, με τίποτα. Αν όμως το έχω μέσα μου και μπορώ να γίνω ένας μεγάλος καλλιτέχνης, ο φορέας αυτός θα με διευκολύνει να ξεπεράσω τα γραφειοκρατικά και άλλα εμπόδια, τα οποία, σε μεγάλο βαθμό, όλοι το γνωρίζουμε, ότι οι καλλιτέχνες δεν τα ξέρουν κιόλας. Ο καλλιτέχνης, επειδή από τη φύση του είναι πιο ελεύθερος, δεν ασχολείται, με αυτά, που τα θεωρεί και μέχρι ενός σημείου έχει και δίκιο, δευτερευούσης σημασίας. Θέλει μια βοήθεια, σε αυτά τα διαδικαστικά πράγματα, τα οποία ο φορέας ο καινούργιος, το ΑΚΡΟΠΟΛ, ήρθε να τα στηρίξει.

Ακούσαμε και πάλι για το θέμα αυτό της στρατευμένης τέχνης. Εγώ προσωπικά, ως φιλελεύθερος και ως λάτρης της ελευθερίας, δεν θα ανήκα ποτέ, σε ένα Κόμμα, το οποίο θέλει να επιστρατεύσει καλλιτέχνες. Θα ήταν ο βασικός λόγος, για να διακόψω κάθε σχέση μου με το Κόμμα αυτό. Διότι, όπως είπα και προηγουμένως, η πολιτιστική δημιουργία είναι πέρα και πάνω από Κόμματα και πολιτικές. Και έτσι θα έπρεπε να είναι, όπου ο καλλιτέχνης, ο δημιουργός, πρέπει να είναι ελεύθερος, να πράττει, χωρίς να βάζει παρωπίδες, διότι, αλλιώς, δεν είναι δημιουργός, είναι ένας κομματικός εγκάθετος και τίποτα παραπάνω.

Θα μου πείτε, εγώ δεν θα ήθελα ούτε καν να ασχολούνται, με την πολιτική οι καλλιτέχνες, βέβαια, αυτό γίνεται και γίνεται, κατά κόρον, έχουν γίνει και στη δική μας παράταξη, έχουν υπάρξει καλλιτέχνες, που έχουν πολιτευθεί και θα συμβεί, αλλά, σε κάθε περίπτωση, δεν είναι αυτός ο στόχος της τέχνης ούτε της δημιουργίας. Τα Κόμματα, εκ των πραγμάτων, περιορίζουν τον άνθρωπο και εκ των πραγμάτων, περιορίζεται και η πολιτιστική δημιουργία, όταν εντάσσεσαι σε ένα Κόμμα. Η ελευθερία του να εκφράζεσαι, χωρίς περιορισμούς, είναι η βάση της καλλιτεχνικής φύσης.

 Συνεπώς, για εμάς στη Ν.Δ,. θέμα στρατευμένης τέχνης δεν υφίσταται και δεν θα μπορούσε να υφίσταται. Αντιθέτως, εμείς θέλουμε τους καλλιτέχνες, όπως θέλουμε – προσωπικά, εγώ το θέλω πάρα πολύ – και τους δημοσιογράφους, ανεξάρτητους, να μας κρίνουν και να μας επικρίνουν, γιατί, μόνο μέσα από αυτό, η δημοκρατία ενισχύεται και μόνο, μέσα από την κριτική, ενισχύεται και το πολιτικό μας σύστημα και η καλλιτεχνική δημιουργία και η ελευθεροτυπία. Δεν ισχύει τίποτα τέτοιο σε ό,τι αφορά το ΑΚΡΟΠΟΛ.

Το τρίτο θέμα, που δημιούργησε πολύ μεγάλη αναστάτωση, ήταν αυτό, που έχει να κάνει με τη δυνατότητα, που δίνεται, πλέον, να μπορεί οποιοδήποτε πολίτης θέλει, να φωτογραφίζεται, σε ένα αρχαίο μνημείο. Εξήγησε, προηγουμένως, στην προηγούμενη ομιλία της η κυρία Μενδώνη και πραγματικά πολλοί δεν το ξέρανε, ότι αν πάμε, με την κυρία Πιπιλή, αύριο, στο ναό του Ποσειδώνα, στο Σούνιο και βγάλουμε μια φωτογραφία, στο ηλιοβασίλεμα, ότι τυπικά θα έπρεπε να έχουμε ζητήσει την άδεια του Υπουργού Πολιτισμού.

**ΝΙΚΟΛΑΟΣ ΦΙΛΗΣ:** Δεν ισχύει αυτό.

**ΙΩΑΝΝΗΣ-ΜΙΧΑΗΛ ΛΟΒΕΡΔΟΣ, Εισηγητής της Πλειοψηφίας):** Το είπε η κυρία Μενδώνη, να την διαψεύσετε. Σε κάθε περίπτωση, αυτό που επιτρέπεται, πλέον, είναι να μην ξανασυμβεί αυτό το αίσχος, που έχει γίνει, κατ’ επανάληψη και επι δικής σας Κυβερνήσεως, κύριε Φίλη, με το να μην μπορούν να γυριστούν μεγάλες κινηματογραφικές τηλεοπτικές παραγωγές, στα μνημεία της χώρας. Έχει ξεπεραστεί, παντού, μόνο στην Ελλάδα έχουμε ακόμα αυτήν τη σχολαστικότητα, για να μην πω τη στενομυαλιά. Η μεγάλη προβολή της χώρας γίνεται, μέσα από αυτές τις μεγάλες παραγωγές.

**ΝΙΚΟΛΑΟΣ ΦΙΛΗΣ:** Αυτοί ήταν νόμοι της Νέας Δημοκρατίας !

**ΙΩΑΝΝΗΣ – ΜΙΧΑΗΛ ΛΟΒΕΡΔΟΣ (Εισηγητής της Πλειοψηφίας):** Εάν ήταν νόμοι της Νέας Δημοκρατίας, κακώς. Γι’ αυτό το αλλάζουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν γίνεται διάλογος. Παρακαλώ πολύ. Συνεχίστε.

**ΙΩΑΝΝΗΣ – ΜΙΧΑΗΛ ΛΟΒΕΡΔΟΣ (Εισηγητής της Πλειοψηφίας):** Επαναλαμβάνω, ότι θέλουμε την απελευθέρωση, δεν θέλουμε τη συρρίκνωση. Δεν θέλουμε τη σχολαστικότητα ούτε τη στενομυαλιά. Εάν, λοιπόν, το νομοσχέδιο αυτό φέρει αυτήν την αλλαγή, τη μεγάλη, και να μπορέσει μέσα από τον αρχαιολογικό πλούτο, τον πρωτοφανή, που έχει η χώρα μας, γιατί καμία άλλη χώρα δεν έχει τόσο σπουδαία και αναγνωρίσιμα μνημεία, παγκοσμίως, να μπορέσει να γίνει ακόμα πιο προωθητική, με αμοιβή, κ. Φίλη, γιατί το είπατε, προχτές ότι θα δίνονται δωρεάν. Όχι απαραίτητα δωρεάν. Όπου χρειάζεται θα υπάρχουν και δυνατότητες αμοιβής. Συμπαραγωγές να γίνονται, με τη συμμετοχή και Ελλήνων, ούτως ώστε να έχει έσοδα και ο ελληνικός πολιτισμός, τότε είμαστε υπέρ.

Τώρα, για το δεύτερο μέρος των κατ’ ιδίαν, των άλλων ρυθμίσεων, των λοιπών διατάξεων, που περιλαμβάνονται, σε αυτό το νομοσχέδιο, πρέπει να σας πω ότι, το είπα και στην ομιλία μου, προχτές, απλώς, τακτοποιεί ορισμένες εκκρεμότητες, που είναι διαδικαστικού χαρακτήρα και όχι, επί της ουσίας. Γι’ αυτό ομολογώ ότι δεν καταλαβαίνω και την εντονότατη αντίδραση της Αντιπολίτευσης. Για παράδειγμα, αυτό που γίνεται, με την μετάταξη από το Υπουργείο Πολιτισμού στην Εθνική Λυρική Σκηνή ή στο Εθνικό Θέατρο, αυτά στην πράξη έχουν, ήδη, γίνει. Απλώς, τα τακτοποιεί, νομοθετικά, για λόγους καθαρά διαδικαστικούς. Δεν καταλαβαίνω για ποιο λόγο έχουν εγερθεί αυτές οι αντιδράσεις. Η δική μου γνώμη και η γνώμη της Πλειοψηφίας, της Νέας Δημοκρατίας, είναι ότι αυτό το νομοσχέδιο είναι νομοσχέδιο προς τη σωστή κατεύθυνση και επειδή είναι ακόμα καλύτερο από το νομοσχέδιο, που είχε καταθέσει, πέρσι, η Κυβέρνηση του ΣΥΡΙΖΑ, πιστεύω ότι θα έπρεπε να ψηφιστεί από όλα τα Κόμματα και την Αντιπολίτευση. Φοβάμαι ότι αυτό δεν θα γίνει, λυπάμαι γι’ αυτό, αλλά στην πολιτική αυτά, μερικές φορές, συμβαίνουν. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εμείς ευχαριστούμε τον κύριο Λοβέρδο.

Το λόγο έχει η Εισηγήτρια της Μειοψηφίας, η κυρία Ραλλία Χρηστίδου, για 10 λεπτά.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Ευχαριστώ πολύ, κύριε Πρόεδρε.

Ο κ. Εισηγητής της Νέας Δημοκρατίας έχει το πολύ κακό συνήθειο να αλλάζει τα λόγια των πολιτικών του αντιπάλων και, κυρίες και κύριοι συνάδελφοι, είναι η δεύτερη φορά, που το κάνει. Προσωπικά, ουδέποτε μίλησα, για στρατευμένη τέχνη. Στήριξε, λοιπόν, ολόκληρη την επιχειρηματολογία του, από τα 10 λεπτά, για οκτώ και ένα τέταρτο, στηριζόμενος πάνω στο επιχείρημα ότι η Εισηγήτρια του ΣΥΡΙΖΑ μίλησε για στρατευμένη τέχνη και λοιπά και λοιπά. Είναι η δεύτερη φορά, που συμβαίνει αυτό. Προτείνω να μην το συνεχίσετε, γιατί, πολύ απλά, εκτίθεστε. Υπάρχει κόσμος, που βλέπει, υπάρχει κόσμος, που ακούει και μπορεί να καταλάβει.

**ΙΩΑΝΝΗΣ – ΜΙΧΑΗΛ ΛΟΒΕΡΔΟΣ (Εισηγητής της Πλειοψηφίας):** Το ποιος εκτίθεται το κρίνει ο ελληνικός λαός.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Φυσικά, το κρίνει ελληνικός λαός. Ουδέποτε μίλησα ούτε για στρατευμένη τέχνη, σας διαψεύδω, μπορείτε να κοιτάξετε τα πρακτικά, και ούτε στηρίζεται κάπου, όλο αυτό, το επιχείρημά σας που αναπτύξατε, περί ΒΟΞ και περί αναρχοαυτόνομων. Αυτά είναι στη φαντασία σας ξεκάθαρα. Να ακούσουμε τα πολιτικά σας επιχειρήματα, με μεγάλη μας χαρά και να ανταλλάξουμε και απόψεις, καμία αντίρρηση, αλλά για το νομοσχέδιο αυτό, που έρχεται, αύριο, στην Ολομέλεια, στις 10 π.μ., δεν ακούσαμε κουβέντα.

Έρχομαι, τώρα, στο νομοσχέδιο. Κυρίες και κύριοι συνάδελφοι, αν το Υπουργείο παρουσίαζε, σήμερα, ως νομοτεχνική βελτίωση, στο σχέδιο νόμου ένα άρθρο, που θα προέβλεπε ότι στο ΑΚΡΟΠΟΛ θα παρέχει τη δυνατότητα επιμόρφωσης των επιχειρηματιών, στο χώρο του θεάτρου, σε θέματα υποκριτικής, σε θέματα σκηνογραφίας, είναι σίγουρο ότι ακόμα και οι βουλευτές της Νέας Δημοκρατίας θα ένιωθαν έκπληξη και θα θεωρούσαν πραγματικά παράταιρη μία τέτοια ρύθμιση. Όμως, κανείς δεν φαίνεται να εκπλήσσεται από το γεγονός ότι, σήμερα, συζητάμε στην Επιτροπή ένα νομοσχέδιο, που προτάσσει, σαν πρώτη αρμοδιότητα του ΑΚΡΟΠΟΛ, τη δυνατότητα επιμόρφωσης των καλλιτεχνών, πάνω σε ζητήματα χρηματοδότησης και διασύνδεσής τους με την αγορά. Θεωρούν, δηλαδή, φυσιολογικό οι εμπνευστές του νομοσχεδίου ότι οι δημιουργοί στο χώρο του Πολιτισμού οφείλουν να είναι και μάνατζερς του εαυτού τους και ικανοί επιχειρηματίες και έμποροι.

Αναφέρω, λοιπόν, αυτό το παράδειγμα, πολύ απλά, για να καταδείξω για άλλη μία φορά, τη διαφορά φιλοσοφίας, ανάμεσα στο νομοσχέδιο, που συζητείται, σήμερα και σε αυτό, που, ως ΣΥΡΙΖΑ, είχαμε καταθέσει. Στη δική μας αντίληψη – θα το ξαναπώ, για άλλη μια φορά και θα το πω ακριβώς – το ΑΚΡΟΠΟΛ προοριζόταν να είναι ένα Κέντρο ώσμωσης τεχνών, ένας νέος δημόσιος θεσμός, σε ευγενή άμιλλα, με τα υπάρχοντα ιδιωτικά ιδρύματα πολιτισμού, ένας δημόσιος κόμβος, που θα αγκάλιαζε όλες τις τέχνες και τους καλλιτέχνες, θα προσέφερε χώρο και υποστήριξη, στη σύγχρονη ανεξάρτητη καλλιτεχνική παραγωγή, χωρίς διακρίσεις, θα ενίσχυε νέες αναζητήσεις, θα βοηθούσε στον πολλαπλασιασμό των οριζόντων και στην άρθρωση νέων φωνών.

Αντί για όλα αυτά, έχουμε ένα σχέδιο νόμου, με ένα ΑΚΡΟΠΟΛ μίζερο, μικρό, εστιασμένο, σε διοργάνωση σεμιναρίων, που αποσκοπούν, σε ανάπτυξη διοικητικών και οργανωτικών ικανοτήτων. Αντί για καλλιτεχνικά εργαστήρια, η προτεραιότητα θα είναι τα εργαστήρια μάρκετινγκ και κοινωνικής δικτύωσης. Οι καλλιτέχνες θα αφεθούν, όπως και πριν, παραδομένοι στους νόμους της ελεύθερης αγοράς, πολιτιστικών προϊόντων και υποπροϊόντων. Πρόκειται για μια πολύ σκληρή αγορά, πιστέψτε με, με μόνη εναλλακτική τις προτεραιότητες των μεγάλων ιδιωτικών πολιτιστικών ιδρυμάτων. Σας τα είπαν, άλλωστε, και οι φορείς, που καλέσατε, να το επαναλάβουμε και εμείς, για άλλη μια φορά. Τα σεμινάρια μάρκετινγκ και μάνατζερ, τα μαθήματα για τα social media αφορούν σπόφοιτους πανεπιστημιακών τμημάτων, που ειδικεύονται στην πολιτιστική διαχείριση και, που, βέβαια, τα γνωρίζουν αυτά πολύ καλά. Τα γνωρίζουν, ήδη, πολύ καλά και δεν έχουν ανάγκη από νέα skills, όπως αυτά του κ. Βρούτση, για να επιμορφωθούν.

Σίγουρα, δεν αποτελούν το τρόπο «ψαρέματος» για τον καλλιτεχνικό κόσμο της χώρας, όπως αναφέρθηκε από το Υπουργείο. Όπως φαίνεται, πραγματικά, αδυνατεί, να φανταστεί ότι τα «ψάρια» των καλλιτεχνών δεν είναι τα προγράμματα ΕΣΠΑ, απαραίτητα, αλλά η ίδια τους η τέχνη. Αυτή θέλουν να καλλιεργήσουν και όχι τις ικανότητες προσέλκυσης χορηγών. Αυτοί οι άνθρωποι του πολιτισμού, στη χώρα μας, της καλλιτεχνικής δημιουργίας, της δημιουργικής οικονομίας επιβιώνουν, με χίλιες στερήσεις και ονειρεύονται να δώσουν μορφή και ήχο, σε αυτά που αγγίζουν την ψυχή τους. Προσπαθούν κόντρα σε όλες αυτές τις δυσκολίες. Δεν έχουν χρόνο και ενέργεια, για να γίνουν και μάνατζερς από πάνω.

Αν θέλει η Πολιτεία, σε αυτό το επίπεδο, να τους στηρίξει, μπορεί να δημιουργήσει και τις δομές, μπορεί να δημιουργήσει και τους θεσμούς, που θα είναι στελεχωμένοι, από ειδικούς, σε συνεργασία, πάντα, με τους δημιουργούς και τους καλλιτέχνες και θα αναλάβουν την επαφή του έργου, με το κοινό του. Αλλιώς, είναι τόσο παράδοξο, όπως το να ζητάς από το θεατρώνη π.χ. να μάθει σκηνογραφία, προκειμένου να έχει πελάτες. Το Υπουργείο δε μπορεί να αντιληφθεί αυτήν την πλευρά, αυτή την οπτική ή, απλώς, δεν έχει τη δυνατότητα ή δεν ενδιαφέρεται.

Τα πράγματα, φυσικά, έγιναν πολύ χειρότερα, στην περίοδο του lockdown. Από την περίοδο του lockdown και μετά, τα μέτρα, που με χαρακτηριστική καθυστέρηση ανακοινώθηκαν, έχουν αποδειχθεί, όχι μόνο ανεπαρκή, αλλά και αόρατα, για τη συντριπτική πλειοψηφία των δημιουργών. Όσο για τα χρήματα, που δόθηκαν, δεν ήταν μόνο ελάχιστα, αλλά και κατά την προσφιλή συνήθεια του Υπουργείου μοιράστηκαν, για άλλη μια φορά, με αδιαφάνεια, χωρίς κριτήρια, χωρίς άλλο σχέδιο, πλην του σχεδίου διασποράς και διχόνοιας μεταξύ των καλλιτεχνών, που είχαν βγει στους δρόμους, διαδηλώνοντας το αυτονόητο, πως «δεν μπορεί να υπάρξει πολιτισμός, χωρίς ανθρώπους του πολιτισμού, χωρίς καλλιτέχνες».

Στο μόνο που φάνηκε να είναι ευήκοη η Υπουργός, σε σχέση με το ΑΚΡΟΠΟΛ, ήταν η δεύτερη παράγραφος, στο πρώτο άρθρο, όπου προβλεπόταν η χρήση του κτιρίου, όποτε το Υπουργείο Πολιτισμού ήθελε, χωρίς καμία συνεννόηση. Μια διάταξη αναμφίβολα προσβλητική, που δεν υπάρχει για κανέναν άλλο εποπτευόμενο οργανισμό και περιμένουμε να αποσυρθεί.

Για το όριο στις θητείες, επίσης, φάνηκε να είναι θετική η Υπουργός. Περιμένουμε και αυτό να το δούμε. Δεν ακούσαμε, βέβαια, κάτι, σχετικά με την απουσία χρονικής διάρκειας θητείας στη Διεθνή Συμβουλευτική Επιτροπή. Περιμένουμε, έστω και σήμερα, να μας δοθούν κάποιες σχετικές απαντήσεις.

Να μιλήσουμε, όμως και για το Δεύτερο Μέρος του νομοσχεδίου. Για άλλη μία φορά, κυρίες και κύριοι Βουλευτές, είχαμε την απόπειρα αιφνιδιασμού της Αντιπολίτευσης και της κοινής γνώμης, κυρίως. Θα αναφερθώ, φυσικά, πρώτα, στα άρθρα 20 και 25 του νομοσχεδίου, για τις ρυθμίσεις, δηλαδή, σχετικά με την απεικόνιση των μνημείων.

Τι ακούσαμε από την Υπουργό; Ότι τα νομοθετεί, για να προστατεύσει τους μαθητές, που φτιάχνουν ημερολόγια, με μνημεία της χώρας, για να πάνε σχολικές εκδρομές και για να μην κυνηγάμε τον τουρίστα να φωτογραφίζει το ηλιοβασίλεμα, στο Σούνιο!

Από έναν άνθρωπο, με τόση μακροχρόνια παρουσία στο Υπουργείο, από έναν άνθρωπο, που συμμετείχε, προσωπικά, από θέση ευθύνης, στη σύνταξη του άρθρου 46 του αρχαιολογικού νόμου 3028/2002, πραγματικά αυτό είναι ό,τι καλύτερο μπορείτε να κάνετε; Αυτό είναι;

Το Γενικό Λογιστήριο του Κράτους σημειώνει στην Έκθεσή του ότι με τις ρυθμίσεις θα υπάρξει απώλεια εσόδων, για το δημόσιο ταμείο, το ύψος της οποίας, μάλιστα, δεν μπορεί να υπολογίσει. Πραγματικά, αναρωτιόμαστε, τους μαθητές των σχολικών εκδρομών και τους ρομαντικούς τουρίστες του Σουνίου είχε στο μυαλό του το Γενικό Λογιστήριο, όταν έγραφε την Έκθεση του; Αυτά τα διαφυγόντα έσοδα εννοεί;

Και επειδή εσείς γνωρίζετε, πάρα πολύ καλά, το τι πράττετε, απευθύνομαι και στους Βουλευτές της Συμπολίτευσης, απευθύνομαι και σε εσάς, κυρίες και κύριοι συνάδελφοι, ζητώντας τους να προβληματιστούν, όχι από τα δικά μου λόγια, όχι από τα λόγια του ΣΥΡΙΖΑ, αλλά από την Έκθεση αυτή. Αντιλαμβάνεστε, πραγματικά, τι πρόκειται να ψηφίσετε, με αυτό το άρθρο; Οποιοδήποτε νομικό πρόσωπο, που δεν έχει στους καταστατικούς του σκοπούς το κέρδος, μπορεί να δημιουργήσει, ας πούμε, ψηφιακά αντίγραφα του Παρθενώνα, για εκπαιδευτικούς, για παράδειγμα, λόγους και να έχει στην πράξη οικονομικά έσοδα, χωρίς άδεια από την πολιτεία και χωρίς καταβολή τελών προς το δημόσιο Ταμείο.

Επιπλέον, αν χρησιμοποιήσει μία παλαιότερη εικόνα του μνημείου ή την «πειράξει» λίγο, επιτρέψτε μου την έκφραση, για να μη θεωρείται πιστό αντίγραφο, μπορεί να παράξει όσα αντίγραφα θέλει, ακόμα και για κερδοσκοπικούς σκοπούς, πάλι, χωρίς να αποδίδει τίποτα στο δημόσιο Ταμείο. Για να μην αναφερθούμε, φυσικά, στα βυζαντινά και τα μεταβυζαντινά μνημεία, που μένουν, εντελώς απροστάτευτα, στη νέα διάταξη.

Είσαστε μία παράταξη, που ορκίζεστε, στο μεγαλείο της αρχαίας κληρονομιάς. Πώς δέχεστε τόσο αδιαμαρτύρητα η κληρονομιά αυτή, που ανήκει σε όλους, να γίνεται αντικείμενο δωρεάν εκμετάλλευσης επιτηδείων, που ούτε καν άδεια δεν θα ζητούν, κάτι που μέχρι τώρα, εμπόδιζε ο αρχαιολογικός νόμος; Για να κρυφτεί, λοιπόν, αυτό το γεγονός, παρεμποδίστηκε, παρά τις επίμονες προσπάθειές μας, να έρθει στην ακρόαση των φορέων το Σωματείο Ελλήνων Αρχαιολόγων.

Επειδή όλοι εδώ πέρα, μακριά από κομματικές ταμπέλες, έχουμε ευθύνη, απέναντι στον ελληνικό λαό, που μας εξέλεξε, σας καλώ να διαβάσετε, προσεκτικά, τη διάταξη, που προωθεί το Υπουργείο και να διερωτηθείτε επί της σημασίας της. Με το άρθρο 20, πραγματοποιείται παραχώρηση των δικαιωμάτων και της υπεραξίας, που έχει το ελληνικό δημόσιο, ως προς τα μνημεία της χώρας, χωρίς να εισπράττεται τέλος. Χωρίς να εισπράττεται τέλος ! Πρόκειται για κάτι, που καμία ιδιωτική εταιρεία δεν θα το έκανε, ποτέ, για δικά της δικαιώματα.

Το Υπουργείο, λοιπόν, το κάνει για ένα πολύτιμο δημόσιο αγαθό. Αποδεικνύεται γαλαντόμο, βλάπτοντας το δημόσιο Ταμείο, αλλά και εξυπηρετώντας, ταυτόχρονα, συγκεκριμένες ιδιωτικές τσέπες. Σε μία συγκυρία, που η Αγία Σοφία έφερε στο προσκήνιο τη μεγάλη σημασία των συμβόλων του πολιτισμού, για ολόκληρο τον κόσμο, είναι, αν μη τι άλλο, προκλητικό, που αυτήν τη στιγμή έρχεται από το Υπουργείο Πολιτισμού μία διάταξη, η οποία επιτρέπει σε οποιαδήποτε εταιρεία, π.χ. την Coca Cola ή την mentos, να βγάλει με το κινητό τηλέφωνο μία φωτογραφία του Παρθενώνα, να την επεξεργαστεί, μετατρέποντας τις κολόνες σε μπουκάλια για αναψυκτικό ή κουτάκια για καραμέλες και να τη χρησιμοποιήσει ελεύθερα, για διαφημιστικούς σκοπούς. Νόμιμα, χωρίς να χρειάζεται να ζητήσει άδεια και χωρίς να χρειάζεται να καταβάλει τέλη. Σας καλούμε, λοιπόν, να αναλογιστείτε πώς θα φανεί αυτή η ρύθμιση σε όλους όσους, πραγματικά, ενδιαφέρονται, αγαπούν, θαυμάζουν και σέβονται την ιστορική κληρονομιά αυτού του τόπου.

Παραβλέπω το άρθρο 21, γιατί δεν έχω χρόνο, θα τα ξαναπούμε γι’ αυτό και στην Ολομέλεια, αύριο.

Θα κλείσω με το άρθρο 24, το οποίο προβλέπει τη σύσταση θέσης Οικονομικού Διοικητικού Διευθυντή, στα εποπτευόμενα από το Υπουργείο Νομικά Πρόσωπα. Ουσιαστικά, μας ζητείται να δώσουμε «εν λευκώ» στον Υπουργό τη δυνατότητα να κάνει ό,τι επιθυμεί, με τις αρμοδιότητες της θέσης και τις διαδικασίες επιλογής Οικονομικού Διοικητικού Διευθυντή στα εποπτευόμενα από το Υπουργείο Νομικά Πρόσωπα. Υπάρχει μία θεμελιωδώς λάθος αντίληψη, σε αυτό το άρθρο. Θεωρεί ότι η γνώμη της Αντιπολίτευσης, στις αρμοδιότητες και στις διαδικασίες των Οικονομικών Διοικητικών Διευθυντών, είναι άχρηστη και γι’ αυτό, ας την παρακάμψουμε.

Κυρίες και κύριοι συνάδελφοι, κλείνω με αυτό, κυρία Υπουργέ, οι απόψεις μας ακόμα και όταν διαφωνούμε στο 99%, είναι χρήσιμες, γιατί, πιθανώς, ίσως, μπορούμε να σας υποδείξουμε κάτι, το οποίο, ίσως δεν το έχετε αντιληφθεί. Μην ακυρώνετε το νομοθετικό και ελεγκτικό ρόλο του Κοινοβουλίου. Όχι μόνο, γιατί αυτό επιτάσσει η δημοκρατία, αλλά, γιατί αυτό βοηθά στη σωστή νομοθέτηση.

Φυσικά και κλείνω, με αυτό και ευχαριστώ, κύριε Πρόεδρε, για την ανοχή σας, θα επαναλάβω πως είμαστε «κατά» στο συγκεκριμένο νομοσχέδιο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την Εισηγήτρια της Μειοψηφίας, την κυρία Χρηστίδου.

Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρία Υπουργέ. Θα ξεκινήσω από μια αναφορά της κυρίας Υπουργού, σε προηγούμενη συνεδρίαση. Είπατε, κυρία Υπουργέ, «θέλουμε οι εργαζόμενοι στον τομέα του πολιτισμού να ζουν, με αξιοπρέπεια, να εργάζονται, χωρίς να περιμένουν την κρατική επιχορήγηση ή τα επιδόματα του κράτους. Θέλουμε καλλιτέχνες και δημιουργούς, που να πατούν στα πόδια τους. Θέλουμε καλλιτέχνες και δημιουργούς, που να μπορούν να προγραμματίζουν τη ζωή τους».

Αγαπητοί συνάδελφοι, ναι, πράγματι, πιστεύω, ότι αυτό όλοι το θέλουμε. Όμως, το ερώτημα είναι πώς θα το επιτύχουμε. Διότι, ο πολιτισμός, αγαπητοί συνάδελφοι, πρέπει να ενώνει. Ο πολιτισμός πρέπει να απαιτεί συνέργειες και, φυσικά, να μην εργαλειοποιείται. Αναφέρομαι εδώ στο σύνολο των Κομμάτων, διότι στο κράτος, όπως έχω πει κατ’ επανάληψη, υπάρχει συνέχεια. Άρα, όλοι γνωρίζουμε και γνωρίζουμε ότι το επάγγελμα του καλλιτέχνη είναι επισφαλές. Γνωρίζουμε ότι ένας καλλιτέχνης, για παράδειγμα, ένας ηθοποιός, ένας χορευτής, ένας μουσικός δεν συγκεντρώνει, με ευκολία, τα ένσημα του. Το είδαμε και στην πανδημία, όπου μας έλεγαν οι καλλιτέχνες «μην βάλετε πλαφόν ενσήμων στο επίδομα ειδικού σκοπού, γιατί εμείς κάνουμε τρεις μήνες πρόβα, για να πάρουμε ένα ένσημο». Η αγορά γνωρίζει, αγαπητοί συνάδελφοι, ότι τα προηγούμενα χρόνια, σε κάποια μεγάλη παραγωγή, οι καλλιτέχνες δεν πληρώθηκαν. Φυσικά, εννοείται δεν δηλώθηκαν και ως εργαζόμενοι. Και, εδώ, υπάρχουν ευθύνες.

Αγαπητοί συνάδελφοι, αυτό που ανέφερα πριν, ονομάζεται για μένα «εργασιακός μεσαίωνας» και πρέπει όλοι εδώ να απαντήσουμε.

Κυρία Υπουργέ, γνωρίζουμε την πολυπλοκότητα των εργασιακών σχέσεων, στο χώρο του πολιτισμού, την ύπαρξη της εκ περιτροπής εργαζομένων, εποχικών εργαζομένων και εργαζομένων, με πολλαπλούς τύπους συμβάσεων. Γνωρίζουμε ότι υπάρχουν πολλά ζητήματα και έντονες αντιπαραθέσεις και τούτο, ιδιαίτερα για τα πνευματικά δικαιώματα και την πνευματική ιδιοκτησία. Βεβαίως, όπως πολλές φορές έχω αναφέρει και απαντήσατε και θετικά, γνωρίζουμε για το μείζον πρόβλημα της απουσίας ανώτατου πτυχίου, για όλους τους αποφοίτους δημόσιων και ιδιωτικών καλλιτεχνικών σπουδών. Τι κάνουμε για όλα αυτά;

Για άλλη μια φορά, αποφεύγουμε, ουσιαστικά, να τοποθετηθούμε.

Λέει η Κυβέρνηση: «Σας φτιάχνουμε το ΑΚΡΟΠΟΛ. Θα σας υποστηρίξει, όμως, ένα ΚΕΚ και θα σας επιμορφώνει, επίσης, ένα άλλο ΚΕΚ, που θα αναπτύσσει την εξωστρέφεια», όπως το ΚΕΚ «Enterprise Greece».

Δεν αρκεί, όμως, αυτό, αγαπητοί συνάδελφοι, για να αναρτηθεί έτσι ο πολιτισμός, χρειάζεται στρατηγική και ολιστική προσέγγιση.

 Να σας θυμίσω, αγαπητοί συνάδελφοι, τι έλεγε η μεγάλη Μελίνα Μερκούρη, ιδιαίτερα, στη δεύτερη θητεία της, στο Υπουργείο Πολιτισμού και ίσως, κατά το τελευταίο μεγάλο όραμα της, μετά από τη διεκδίκηση των μαρμάρων του Παρθενώνα. Έλεγε, λοιπόν, ότι η θεατρική αγωγή είναι ό,τι πιο σημαντικό και μάλιστα, να μπει η θεατρική αγωγή από την Α’ δημοτικού. Συγκεκριμένα, έλεγε ότι αν επιτευχθεί η ευαισθητοποίηση του παιδιού στον πολιτισμό, θα δημιουργηθεί μια άλλη κοινωνία, με παιδεία, με άλλη νοοτροπία, μια άλλη πολιτική. Εδώ, αγαπητοί συνάδελφοι, το πολιτικό σύστημα έχει αποτύχει. Ας το αναγνωρίσουμε, τουλάχιστον, κάνοντας την αυτοκριτική μας. Πόσω μάλλον, αν αναφερθώ στο σύνολο του οράματος του ΠΑ.ΣΟ.Κ. για τον πολιτισμό, για την πολιτιστική διπλωματία, που ανέπτυξε ή για τους θεσμούς, που δημιούργησε, όπως η Πολιτιστική Πρωτεύουσα της Ευρώπης, το ΔΗΠΕΘΕ, την ενοποίηση των αρχαιολογικών χώρων της Αθήνας και άλλα τόσα σπουδαία.

Ναι, λοιπόν, στο ΑΚΡΟΠΟΛ, ναι, στη δημιουργία του, ναι, στην ευρύτατη κλίμακα στόχων, δραστηριοτήτων και αρμοδιοτήτων. Να μη θεωρούμε, όμως, ότι το ΑΚΡΟΠΟΛ θα βοηθήσει τους καλλιτέχνες να πατούν στα πόδια τους και να ζουν, χωρίς επιχορηγήσεις.

Ένα, όμως, πρέπει να ξεκαθαρίσουμε, αγαπητοί συνάδελφοι, ότι οι εργασιακές σχέσεις, στο χώρο του πολιτισμού, θα διασφαλιστούν, όταν το ίδιο το Υπουργείο θα διασφαλίσει αξιοπρεπείς συνθήκες εργασίας, για τους καλλιτέχνες και τους εργαζόμενους στον κλάδο αυτόν. Όταν τους διασφαλίσει, κυρία Υπουργέ, ανώτατα πτυχία, όταν τους επιτρέψει το όνειρό τους, δηλαδή την μετεκπαίδευση, όταν τους διασφαλίσει ποιοτικές θέσεις εργασίας και φυσικά, με δίκαιη αμοιβή. Έτσι αποδεικνύεται ο σεβασμός, αγαπητοί συνάδελφοι, στο έργο και την προσωπικότητά τους.

Κυρίες και κύριοι συνάδελφοι, το ΑΚΡΟΠΟΛ είναι ένα θετικό βήμα, ανεξαρτήτως από το πως το βλέπει ο καθένας, ανάλογα με το έδρανο, που κάθεται. Ας βγάλει ο καθένας τη τσίμπλα από το μάτι και ας δει την πραγματικότητα.

Έτσι, πρέπει να το δούμε. Ο πολιτισμός επιβάλλει πολιτικό πολιτισμό και πρέπει μεταξύ μας να αμβλύνουμε τις αντιπαραθέσεις και να εργαστεί η Επιτροπή, δημιουργικά, να εργαστεί, με τη μέριμνα να δημιουργήσει το καταλληλότερο πλαίσιο λειτουργίας γι’ αυτό.

Είναι θετικό ότι θα υπάρξει, κυρία Υπουργέ, ένας φορέας, που θα υποστηρίζει εφεξής τη δικτύωση και τη διασύνδεση, μεταξύ των ίδιων των φορέων του δημιουργικού κλάδου, όπως και όλα όσα προβλέπονται για την παροχή τεχνογνωσίας, τη διακίνηση των δημιουργημάτων τους, όπως, επίσης και την ανάπτυξη πολιτικών προσέλκυσης του κοινού.

Συμφωνούμε στη χρήση του εμβληματικού κτιρίου «Ακροπόλ Παλλάς». Στο χέρι της πολιτείας είναι να δημιουργηθεί ένα υπερτοπικό, φυσικό και ψηφιακό σημείο αναφοράς για δημιουργούς και παραγωγούς.

Προς τη σωστή αυτή κατεύθυνση, πιστεύω ότι πρέπει να ρίξουμε τη ματιά μας και η πρόβλεψη για πωλητήριο – αναψυκτήριο – εστιατόριο, ώστε να υποστηρίζεται και αυτοχρηματοδότησή του.

Συμφωνούμε στη δημιουργική ώσμωση τεχνοκρατικών και καλλιτεχνικών δεξιοτήτων. Όχι , όμως, για τους καλλιτέχνες, το ξαναλέω και το τονίζω, και να κρατηθεί αυτό, κυρία Υπουργέ, το ανέφεραν και οι φορείς, κατά τη διαδικασία της ακρόασης, όταν κάποιος εκ των προσκεκλημένων, ορθά, ρώτησε, γιατί το Υπουργείο δεν έχει διερευνήσει, γιατί η ανεπαρκής, μέχρι τώρα, χρηματοδότηση των ομάδων εμποδίζει τους καλλιτέχνες να προσλάβουν ειδικούς στην πολιτιστική διαχείριση. Να, μια ωραία πρόκληση. Σε κάθε χρηματοδότηση έργου, να υπάρχει υποχρεωτική θέση project manager, ειδικού σε θέματα πολιτιστικής διαχείρισης. Έτσι, πραγματικά, συνδυάζεται ο πολιτισμός, με την οικονομία.

 Θα ήθελα να αναφερθώ, σε δύο - τρία σημεία, που τα συζήτησε περισσότερο η Επιτροπή και ιδιαίτερα, ως προς τους πόρους του ΑΚΡΟΠΟΛ.

 Η ευρεία κλίμακα πόρων και εσόδων, που περιγράφεται, αγαπητοί συνάδελφοι, φοβάμαι ότι αποδεικνύει έλλειψη συγκεκριμένης στρατηγικής.

Μην πάμε πάλι, κυρία Υπουργέ, σε ένα φορέα, που δεν θα έχει αρμοδιότητες σαφείς, χωρίς σαφή χρηματοδότηση και φυσικά, χωρίς σαφείς στόχους. Έτσι, βλέπουμε το δέντρο και χάνουμε το δάσος.

Επανακαταθέτω την πρότασή μας, για τη συμμετοχή ενός εκπροσώπου των εργαζομένων στο Δ.Σ. του ΑΚΡΟΠΟΛ.

Είπατε, προχθές, στη συνεδρίαση επί των άρθρων, ότι το κάνετε αποδεκτό, με χαρά, το ακούμε, κάντε το πράξη.

Ως προς τις μισθώσεις των χειμερινών και θερινών κινηματογράφων και θεάτρων και διατηρητέων και μη, που παρατείνονται, αυτοδικαίως, ως την 30ή Σεπτεμβρίου 2021, στη διάταξη αυτή αναφέρεται ότι σε όλες τις περιπτώσεις δεν επιτρέπεται η αύξηση του μισθώματος, από τη δημοσίευση του νόμου, έως και τις 30 Σεπτεμβρίου 2021. Λάβετε υπόψη σας ότι ίσως πρέπει να δούμε την αναδρομική ισχύ της διάταξης αυτής.

Τέλος, ως προς τις απεικονίσεις των μνημείων, εδώ θα έλεγα, εν τοις πράγμασι, χρειαζόμαστε ένα νέο θεσμικό πλαίσιο, που να λαμβάνει υπόψη τις νέες τεχνολογίες, αλλά και να έχει προηγηθεί, φυσικά, διαβούλευση, με όλους τους εμπλεκόμενους και να έχουν ακουστεί, φυσικά, όλες οι φωνές, άρα, χρειάζεται διαβούλευση και διάλογο.

Κλείνοντας, όσον αφορά την τροπολογία, που καταθέσατε, για την προστασία των δικαιωμάτων της πνευματικής ιδιοκτησίας στο διαδίκτυο. Εννοείται εδώ ότι στεκόμαστε στο πλευρό των δημιουργών, απέναντι σε κάθε προσβολή και μάλιστα, θα τοποθετηθούμε αναλυτικότερα, σε αυτή την τροπολογία, που κατατέθηκε και των θεμάτων, που θέτει, στην Ολομέλεια.

Εν κατακλείδι, κυρία Υπουργέ, τόσο επί της αρχής όσο και επί των άρθρων, θα επιφυλαχτούμε για την αυριανή συζήτηση στην Ολομέλεια. Φυσικά, περιμένοντας από εσάς να λάβετε υπόψη τις προτάσεις και τις επισημάνσεις μας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον Ειδικό Αγορητή του Κινήματος Αλλαγής κύριο Κωνσταντόπουλο. Το λόγο έχει ο Ειδικός Αγορητής του Κομμουνιστικού Κόμματος Ελλάδος κύριος Δελής.

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Ευχαριστώ, κύριε Πρόεδρε. Υπάρχει μια κεντρική, μια δεσπόζουσα ιδέα, η οποία διαποτίζει όλο το σημερινό νομοσχέδιο του Υπουργείου Πολιτισμού για το Ακροπόλ. Και αυτή η ιδέα δεν είναι άλλη από την εμπορευματική αντίληψη, για την τέχνη και τον πολιτισμό. Το βλέπει κανείς, αμέσως, δεν χρειάζεται να προσπαθήσει πολύ, τόσο στην Αιτιολογική Έκθεση του νομοσχεδίου όσο και στα βασικά του άρθρα, σε πλήθος διατάξεων, με σκοπό τη δημιουργία προϋποθέσεων, όπως λέει, για τη μεγιστοποίηση της κερδοφορίας και της ανταγωνιστικότητας των επενδύσεων, στο σύγχρονο πολιτισμό, μέσα από το τετράπτυχο «επιχειρηματικότητα, εξωστρέφεια, ψηφιακός μετασχηματισμός, σύμπραξη δημόσιου και ιδιωτικού τομέα».

Μάλιστα, η εισαγωγή της Αιτιολογικής ‘Έκθεσης θυμίζει διάλεξη σε οικονομικό πανεπιστήμιο περισσότερο, παρά σε νομοσχέδιο του Υπουργείου Πολιτισμού.

Συνοπτικά, το νόημα του νομοσχεδίου είναι η ίδρυση ενός φορέα, με την ονομασία «Κέντρο Πολιτισμού και Δημιουργίας Ακροπόλ», με στόχο το Κέντρο αυτό να γίνει το εργαλείο, το όχημα, ώστε να κατευθυνθεί η μικρή καλλιτεχνική παραγωγή, η οποία, ας μην ξεχνάμε, στη χώρα μας, αυτή η μικρή καλλιτεχνική παραγωγή είναι, που κυριαρχεί, να κατευθυνθεί, λοιπόν, αυτή στους παραπάνω άξονες της επιχειρηματικότητας.

Συγκεκριμένα, το Ακροπόλ παρουσιάζεται, ως ένας φορέας, που επιδιώκει να βοηθήσει τους αυτοαπασχολούμενους καλλιτέχνες και τις μικρές καλλιτεχνικές ομάδες να γίνουν επιτυχημένοι επιχειρηματίες, παρακαλώ, προσφέροντάς τους τεχνογνωσία, για να βρίσκουν χρηματοδότηση και να αξιοποιούν ευκαιρίες, επιχειρηματικές δεξιότητες, κόμβους πληροφόρησης, ευκαιρίες προβολής του έργου τους, μεθόδους αξιοποίησης της σύγχρονης τεχνολογίας, δομές φιλοξενίας, για ανταλλαγή καλλιτεχνικών εμπειριών, δυνατότητες διασύνδεσης μεταξύ τους, αλλά και συμπράξεων με ιδρύματα των μεγαλοκαπιταλιστών, αλλά και χρηματοδότηση και επιχορηγήσεις.

Στόχος, άραγε, είναι να γίνουν βιώσιμες οι μικρές ή πολύ μικρές επιχειρήσεις του πολιτισμού; Και αν αυτός είναι ο στόχος, αρκεί γι΄ αυτό η ύπαρξη απλώς επιχειρηματικών δεξιοτήτων και κατάλληλης τεχνογνωσίας; Αυτό λείπει, δηλαδή, από το να είναι αυτές οι επιχειρήσεις βιώσιμες;

Εδώ, ξέρετε, υπάρχουν κολοσσοί επιχειρηματικοί, με τεράστια εμπειρία, στη διαχείριση, στις δημόσιες σχέσεις, στο μάρκετινγκ και καταρρέουν, κάτω από την πίεση του εμπορικού ανταγωνισμού. Ο στόχος είναι άλλος. Είναι, μέσα και από τη δραστηριότητα του Κέντρου και όχι μόνο ασφαλώς, μέσα από αυτό, να μειωθούν οι πολλές μικρές επιχειρήσεις, οι μεμονωμένοι αυτοαπασχολούμενοι καλλιτέχνες, για να συγκεντρωθεί η καλλιτεχνική παραγωγή, σε μεγαλύτερες επιχειρήσεις ή και σε όσες, τέλος πάντων, μικρές επιχειρήσεις αποδειχθούν πιο ανθεκτικές, πολλές από τις οποίες προορίζονται να αποτελέσουν τους δορυφόρους είτε των μεγάλων ομίλων του χώρου του πολιτισμού και της τέχνης είτε απευθείας των ιδρυμάτων πολιτισμού, που έχουν συστήσει όλοι οι μεγάλοι καπιταλιστές.

Άμεσος και εξίσου στόχος, είναι, βέβαια και η μαζική προσέλκυση των νέων, ειδικά, καλλιτεχνών, που πένονται, με ιδιαίτερα μάλιστα σκληρό τρόπο, στην εποχή της πανδημίας, ώστε να δουν το όλο εγχείρημα του Κέντρου, ως μια σανίδα σωτηρίας. Πληρώνοντας, όμως αυτοί οι νέοι καλλιτέχνες, αυτή τη σανίδα σωτηρίας, με ένα πάρα πολύ ακριβό αντίτιμο, αφού, μέσα από τη δραστηριότητα του Κέντρου, προορίζονται να ζυμωθούν, με τις κάλπικες αξίες της καπιταλιστικής αγοράς, να εγκολπωθούν τις στρατηγικές επιλογές του κεφαλαίου για τον πολιτισμό και να ενσωματωθούν, φυσικά, σε αυτές, ώστε να αποτελέσουν ένα βολικό, ένα αναλώσιμο, ένα φθηνό, εργατικό δυναμικό, βορά των μεγάλων επιχειρηματικών συμφερόντων της αποκαλούμενης, τέλος πάντων, πολιτιστικής και δημιουργικής οικονομίας. Αυτό είναι και το πραγματικό νόημα της φράσης, που αναφέρεται, στην Αιτιολογική Έκθεση, «περί της ανάπτυξης», λέει, «πλαισίου, που θα χαρακτηρίζεται, από βιώσιμα εργασιακά μοντέλα».

Στο νομοσχέδιο γίνεται λόγος και για τη μεγιστοποίηση του κοινού της τέχνης και του πολιτισμού. Πώς την εννοεί, όμως και πώς την προσεγγίζει αυτήν τη μεγιστοποίηση του κοινού, το νομοσχέδιο; Μήπως, με την ανύψωση του μορφωτικού επιπέδου των λαϊκών στρωμάτων, ώστε να μπορούν να κατανοούν και να απολαμβάνουν την τέχνη, ξεκινώντας από την πιο μικρή ηλικία, δηλαδή, από το σχολείο; Αν ήταν έτσι, δεν θα υποβαθμίζονταν, δεν θα καταργούνταν τα καλλιτεχνικά μαθήματα στα σχολεία ή μήπως, με μια απλή, έστω αναφορά, γιατί ούτε αυτή υπάρχει, μέσα στο νομοσχέδιο, μια απλή αναφορά, για την ανάγκη εξασφάλισης ελεύθερου χρόνου, που λιγοστεύει ή είναι ανύπαρκτος, για πάρα πολλούς εργαζόμενους, ειδικά μάλιστα για τις γυναίκες, οι οποίες γίνονται έτσι, ακόμη περισσότερο, εκτεθειμένες στα σκουπίδια της υποκουλτούρας. Τίποτα από όλα αυτά.

Ως τρόπος μεγιστοποίησης του κοινού, αναφέρεται, στο νομοσχέδιο, το μάρκετινγκ, οι νέες τεχνικές διανομής, η ψηφιακή και άλλες επιχειρηματικού τύπου έννοιες, τελείως περιθωριακές, σε σχέση με το πρόβλημα και ασφαλώς, οπωσδήποτε, ανίκανες εντελώς και να το αντιμετωπίσουν.

Δεν υπάρχει αμφιβολία ότι, μέσα από το Κέντρο και με μοχλό την επιχειρηματική του λειτουργία, θα επιχειρηθεί βαθύτερος έλεγχος των ιδεολογικών κατευθύνσεων της τέχνης, στη χώρα μας, με την επιλεκτική ανάδειξη και επιδότηση καλλιτεχνικών αντιλήψεων και καλλιτεχνών. Θα επιχειρηθεί, δηλαδή, η ακόμη μεγαλύτερη, η πιο συνειδητή στράτευση της τέχνης, στις σάπιες αξίες του βάρβαρου συστήματος, που ζούμε και ας μιλάει ο Εισηγητής της Νέας Δημοκρατίας, για την ουδετερότητα, δήθεν, της τέχνης, για εκείνο το αξέχαστο, παλιό “art pour l’ art”, δηλαδή, η τέχνη για την τέχνη. Η στράτευση της, για την ελευθερία της. Η στράτευση της τέχνης, στο πλευρό του λαού, είναι η μεγαλύτερη ελευθερία της τέχνης. Αυτό είναι το πραγματικό νόημα της ελευθερίας της. Η στράτευση της τέχνης, δίπλα στο λαό, που αγωνίζεται είναι και αυτό, που την απογειώνει. Αυτά τα βάσανα, αυτούς τους αγώνες του λαού, ύμνησε ο Ελύτης, στο «Άξιον Εστί», ο Σεφέρης, στο «Μυθιστόρημα», για τα πάθη και τους καημούς του λαού έγραφε, σε όλα του τα διηγήματα, αποκλειστικά, ο Παπαδιαμάντης, για να μην μιλήσουμε, βεβαίως και για τον Μπρεχτ ή για τον Γιάννη Ρίτσο, που είναι τα πιο τρανταχτά παραδείγματα, για το πώς απογειώνεται η τέχνη, όταν συναντά τους λαϊκούς αγώνες και όταν υπηρετεί τα λαϊκά συμφέροντα.

 Θα αναφερθώ, τώρα στα άρθρα, κύριε Πρόεδρε, επειδή έλειπα από την προηγούμενη συνεδρίαση. Θα ήθελα να πω δυο - τρία πράγματα, για ορισμένα βασικά από τα άρθρα.

Στο πρώτο άρθρο, παρά το ότι αναφέρεται η ίδρυση του νομικού προσώπου ιδιωτικού δικαίου, ως μη κερδοσκοπικού, ακριβώς δυο - τρεις γραμμές, παρακάτω, δηλώνεται ότι αυτός ο Οργανισμός ακολουθεί τους κανόνες της ιδιωτικής οικονομίας. Ξέρετε, όμως, ποιος είναι ο βασικός κανόνας της ιδιωτικής οικονομίας; Το ξέρετε, κυρία Υπουργέ, είναι το κέρδος. Δεν μπορεί, λοιπόν, να λες ότι ακολουθείς τους κανόνες ιδιωτικής οικονομίας και ότι είσαι μη κερδοσκοπικός οργανισμός.

 Στο δεύτερο άρθρο, που είναι οι σκοποί. Ίσως ένα από τα πιο σημαντικά άρθρα του νομοσχεδίου, μαζί με τους οικονομικούς στόχους, βεβαίως, υπάρχουν και οι ιδεολογικοί στόχοι, που έρχεται να εξυπηρετήσει η ίδρυση αυτού του Κέντρου, μέσα από τα προγράμματα και τις δραστηριότητές του. Βεβαίως και ως προς τη συνείδηση, που θα επιχειρηθεί να διαμορφώσουν οι καλλιτέχνες και ως προς το περιεχόμενο της τέχνης, που θα κατευθυνθούν για να υπηρετήσουν. Στο άρθρο το συγκεκριμένο, που αναφέρεται και είναι το εκτενέστερο ίσως άρθρο του νομοσχεδίου, υπάρχουν έννοιες - σημαίες πραγματικά και λάβαρα της Ευρωπαϊκής Ένωσης, όπως η απόκτηση δεξιοτήτων, η κινητικότητα, η δικτύωση και ούτω καθεξής.

Στα άρθρα 3, 4 και 5, υπάρχει μία αναπροσαρμογή. Βεβαίως, αυτή έχει ξεκινήσει από τα προηγούμενα χρόνια και από τα προηγούμενα νομικά πρόσωπα του Υπουργείου Πολιτισμού, όπου πια ο Διευθυντής είναι αυτός, που έχει την πραγματική εξουσία, είναι αυτός, που κάνει κουμάντο, με λίγα λόγια, στον Οργανισμό. Ο Διευθυντής έχει την αρμοδιότητα να υπογράφει όλες τις συμβάσεις, όχι μόνο με τους εργαζόμενους, αλλά και με τις επιχειρήσεις και με τους υπόλοιπους οργανισμούς, τους δημόσιους και τους ιδιωτικούς. Φυσικά, σε ένα τέτοιο Οργανισμό, όπου ισχύει η του ενός ανδρός αρχή, είναι λογικό και να αποκλείονται. Δεν χωρούν, άλλωστε, κρατικοί φορείς, γιατί κρατικός φορέας είναι το Εικαστικό Επιμελητήριο και οι άλλοι, βέβαια, φορείς των καλλιτεχνών.

Τα άρθρα 7 και 8 είναι σχετικά με το τακτικό προσωπικό. Εντύπωση προκαλεί το πώς θα υπηρετηθεί αυτή η ποικιλομορφία της δραστηριότητας του Κέντρου, με αυτά τα λιγοστά άτομα, τα 17. Βέβαια, αυτό μας οδηγεί στο συμπέρασμα ότι και οι εργολαβίες και οι ελαστικές εργασιακές σχέσεις και οι συμπράξεις δημόσιου και ιδιωτικού τομέα θα δώσουν και θα πάρουν, προκειμένου να καλυφθεί ακριβώς αυτή η πολύ μεγάλη δραστηριότητα του Κέντρου.

 Το άρθρο 9, για την ίδρυση της Διεθνούς Συμβουλευτικής Επιτροπής, είναι το κερασάκι στην τούρτα του κοσμοπολιτισμού. Το κριτήριο για την επιλογή των προσώπων δεν είναι άλλο από τις γνώσεις τους, στην επιχειρηματική διαχείριση της πολιτιστικής κληρονομιάς και του σύγχρονου πολιτισμού, έτσι ώστε ο πολιτισμός να γίνει ένα εξαγώγιμο προϊόν, προϊόν, πάντως και ένας ακόμα πόλος έλξης για τον τουρισμό. Μυαλό δεν βάζουμε, δηλαδή, εξακολουθούμε, παρά τα όσα γίνονται, να στηρίζουμε και να στηριζόμαστε, αποκλειστικά, στον τουρισμό.

 Το άρθρο 12, για τους πόρους του Κέντρου του ΑΚΡΟΠΟΛ. Οι εθνικοί πόροι, έτσι και αλλιώς, θα είναι πολύ ισχνοί, είναι, άλλωστε, με βάση τον προϋπολογισμό του Υπουργείου, ενώ οι πόροι της Ευρωπαϊκής Ένωσης θα είναι διαθέσιμοι μόνον, εφόσον οι δράσεις του ΑΚΡΟΠΟΛ συνάδουν με τους πολιτικούς, τους οικονομικούς και τους ιδεολογικούς στόχους της Ευρωπαϊκής Ένωσης, αλλιώς, η Ευρωπαϊκή Ένωση λεφτά δεν σου δίνει !

Τα πρώτα 14 άρθρα, τα καταψηφίζουμε. Δεν βρίσκουμε, πραγματικά, κανένα λόγο και καμία αφορμή, για να στηρίξουμε, έστω και ένα από αυτά. Το αντίθετο.

 Έχω μπει στο δεύτερο κομμάτι του νομοσχεδίου και πάω στο άρθρο 17, για το Εθνικό Μουσείο Σύγχρονης Τέχνης και για την εγκατάσταση του, για την παραμονή του, δηλαδή, στο κτίριο, το οποίο λειτουργεί, σήμερα.

 Με το άρθρο αυτό, η «ΑΤΤΙΚΟ ΜΕΤΡΟ» φαίνεται να το παραχωρεί, χωρίς μισθώματα, για 20 χρόνια, όμως η «ΑΤΤΙΚΟ ΜΕΤΡΟ» ή «ΜΕΤΡΟ ΜΟΝΟΠΡΟΣΩΠΗ» είναι θυγατρική της ΜΕΤΡΟ Α.Ε και είναι πιθανό, τα επόμενα χρόνια, κυρία Υπουργέ, να αλλάξει το ιδιοκτησιακό καθεστώς και στις δύο αυτές εταιρείες και στη μητρική, δηλαδή, και στη θυγατρική της και θα υπάρξει ένα ζήτημα, για το αν θα μπορεί να εξακολουθεί να παραμένει εκεί το Μουσείο Σύγχρονης Τέχνης. Η καλύτερη λύση είναι να φύγει αυτή η διάταξη, από το νομοσχέδιο και να έρθει μια καινούργια, η οποία θα ορίζει ότι οι κτιριακές εγκαταστάσεις, που χρησιμοποιούνται, για τη στέγαση του Μουσείου Σύγχρονης Τέχνης, περνάνε στην κυριότητα του Μουσείου, ως περιουσιακό του στοιχείο, κάτι άλλωστε, που το είχε δηλώσει, το είχε ανακοινώσει και ο ίδιος ο Πρωθυπουργός, εάν δεν απατώμαι.

Στο άρθρο 20, που είναι, βέβαια, ένα σημαντικό άρθρο, διατείνεται η Κυβέρνηση, ότι πρέπει να τα δούμε όλα αυτά, σε σχέση με την προστασία των μνημείων, όχι φοβικά, αλλά μέσα από σύγχρονες μεθόδους, με τη συμβολή της ίδιας της κοινωνίας και τα λοιπά.

Ξέρετε, όμως, η Κυβέρνηση κάνει, γιατί προσποιείται, ότι δεν καταλαβαίνει, ότι οι νέες δυνατότητες, που δημιουργούνται, διαμορφώνουν και νέες προϋποθέσεις, για την αξιοποίηση από επιχειρηματίες της πολιτιστικής μας κληρονομιάς, όπως και της ανάγκης, βεβαίως, όλων των κοινωνικών στρωμάτων να έρθουν σε επαφή με αυτήν.

 Παρά το ότι ισχυρίζεται η Κυβέρνηση ότι βελτιώνεται η υπάρχουσα νομοθεσία, ως προς την προστασία των μνημείων, κινητών και ακινήτων, στην πραγματικότητα, ανοίγει κερκόπορτες - και όχι μία, αλλά πολλές - για να απαλλάσσονται από την υποχρεωτική αδειοδότηση ή το τέλος, κατά το δοκούν, οι επιχειρηματίες. Ξέρετε, είναι άλλο πράγμα ο ζωγράφος, ο οποίος έχει τη δυνατότητα, ακόμα και από το μπαλκόνι του σπιτιού του να μπορεί να αποτυπώσει, με τους χρωστήρες του, ένα μνημείο, με το οποίο γειτονεύει ή το βλέπει, τέλος πάντων και εμπνέεται, φυσικά, από αυτό και άλλο μια πολυεθνική εταιρεία, η οποία, με μια μικρή αλλοίωση της εικόνας, να δικαιολογήσει τη μη αίτηση της άδειας, που κανονικά θα έπρεπε να ζητήσει και να προχωρήσει, σε εμπορική διάθεση της εικόνας του μνημείου.

Έτσι, είναι απολύτως νόμιμο, σύμφωνα και με αυτά, που προκύπτουν από το νομοσχέδιο, να δούμε να κυκλοφορεί αφίσα, για παράδειγμα, του Παρθενώνα και στη θέση ενός κίονα να υπάρχει μια φιάλη ενός αναψυκτικού, παραδείγματος χάρη, αφού αυτό, πλέον, θα θεωρείται εικαστική παρέμβαση, σύμφωνα με τα όσα αναφέρονται εδώ.

 Υπάρχουν πάρα πολλά, δηλαδή, παραθυράκια, στο νομοσχέδιο και στην πραγματικότητα είναι μέσα διάσπαρτο το άρθρο αυτό, με ασάφειες, όμως, αξιοποιήσιμες, ώστε να παραβιάζεται αυτός ο νόμος.

Τώρα, για την ίδρυση του αυτοτελούς τμήματος δημοσίων σχέσεων και εθιμοτυπίας του Υπουργείου Πολιτισμού και Αθλητισμού, αυτό έλειπε, κυρία Υπουργέ, από το Υπουργείο σας; Γιατί εγώ νομίζω ότι αυτό, που λείπει, είναι τα χρήματα και αυτά πρέπει να διεκδικήσετε, όπως διεκδικούμε και εμείς να αυξηθεί ο προϋπολογισμός του Υπουργείου Πολιτισμού.

Και, βέβαια, στο άρθρο 24, σε σχέση με το Διοικητικό Συμβούλιο, που ήταν παλιά, αργότερα, προστέθηκε ο Διευθυντής, τώρα, προστίθεται και ο Οικονομικός Διευθυντής, έχουμε, δηλαδή, μια Τρόικα, πάνω στα νομικά πρόσωπα του Υπουργείου Πολιτισμού, μια τρόικα, τρία όργανα διοίκησης, τέλος πάντων, για να μη θυμίζω και παλαιότερες μνήμες. Τρία όργανα διοίκησης, τα οποία διορίζονται από τον Υπουργό και αυτός ο ισχυρός πόλος, σε τίποτα δεν αποκλείεται να μετατραπεί ο Οικονομικός Διευθυντής, μιας και που όπως είπαμε στην αρχή και με αυτό κλείνω, κύριε Πρόεδρε, και ευχαριστώ για την ανοχή, όλη η φιλοσοφία του νομοσχεδίου δεν είναι τίποτε άλλο, παρά οικονομικές έννοιες και οικονομικοί στόχοι, για τη μεγιστοποίηση της κερδοφορίας και της ανταγωνιστικότητας των επενδύσεων στο σύγχρονο πολιτισμό.

Καταψηφίζουμε τα περισσότερα από τα άρθρα, υπάρχουν ελάχιστα, στα οποία θα πούμε ναι, για τις παρατάσεις, βεβαίως, των συμβάσεων, αλίμονο. Στα περισσότερα, όμως άρθρα, στα βασικά άρθρα του νομοσχεδίου, είμαστε αντίθετοι και τα καταψηφίζουμε. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Ασημακοπούλου.

**ΣΟΦΙΑ-ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα ήθελα να κάνω ειδική αναφορά στο άρθρο 16, σε όσα αναφέρονται, δηλαδή, σχετικά με την ακύρωση και την αναβολή εκδηλώσεων. Μας αφήνει πικρή γεύση το γεγονός ότι ο διοργανωτής δύναται να προσφέρει στον πελάτη, αντί της επιστροφής χρημάτων, ισόποσο πιστωτικό σημείωμα ισχύος, έως τις 30/09/2021, για την παρακολούθηση εκδηλώσεων. Και το ακόμα χειρότερο είναι ότι, εάν η συνολική αξία της υπηρεσίας, που θα παρακολουθήσει τελικά ο πελάτης, υπερβαίνει την αξία του πιστωτικού σημειώματος, η διαφορά καταβάλλεται από τον πελάτη στο διοργανωτή. Θα μπουν και μέσα, δηλαδή, οι καταναλωτές !

Θέλουμε να ξέρουμε ποιος μπορεί να σκέφτηκε, με τέτοιο τρόπο, κατά των ανθρώπων, που αγαπούν και στηρίζουν τα έργα πολιτισμού. Είναι σαν να τους τιμωρείτε και συνεχίζετε να αντιμετωπίζετε, με την ίδια αχαρακτήριστη συμπεριφορά τους Έλληνες και τις Ελληνίδες, λέγοντας ότι, αν κατά την λήξη ισχύος του πιστωτικού σημειώματος, δεν έχει χρησιμοποιηθεί αυτό από τον πελάτη, ο πελάτης δικαιούται και ο διοργανωτής υποχρεούται να καταβάλει στον πελάτη χρηματικό ποσό ίσο με την αξία του πιστωτικού σημειώματος, έως τις 31/10/2021. Να περιμένουν, δηλαδή, μέχρι τότε, για να τους επιστραφεί το αντίτιμο, αν επιστραφεί στην πράξη ποτέ, γιατί αν δεν επιστρέφει τα χρήματα ο διοργανωτής, τότε τι θα γίνει; Θα μπουν οι πολίτες στη διαδικασία να ζητήσουν, δικαστικά, πίσω τα χρήματά τους, επιβαρυνόμενοι, κατά πολύ, με τα δικαστικά έξοδα, για το αυτονόητο; Είναι ηλίου φαεινότερο ότι λειτουργείτε υπέρ των διοργανωτών, με το παρόν άρθρο. Πετάτε ένα κουπόνι στους αγοραστές, χωρίς να έχουν δικαίωμα ή δυνατότητα άλλης επιλογής, προτού παρέλθει μακρό χρονικό διάστημα.

Ο πολιτισμός της Ελλάδας ανήκει στους Έλληνες και εσείς τους εκμεταλλεύεστε. Πρέπει, τέλος πάντων, κάπου να σταματήσει αυτό. Η υγειονομική κρίση θα έπρεπε να μας βρίσκει περισσότερο ενωμένους, όχι άλλους να τους ευνοεί και άλλους να τους καταποντίζει.

Παράταση στην παράταση βλέπουμε, στην έκδοση των κανονισμών λειτουργίας του Ελληνικού Κέντρου Κινηματογράφου, της Εθνικής Λυρικής Σκηνής και του Οργανισμού Μεγάρου Μουσικής Αθηνών του άρθρου 18. Έχετε ελέγξει για ποιους λόγους καθυστερούν να τους εκδώσουν ή μήπως τα αφήνετε όλα στην τύχη τους, αφού πάντα θα υπάρχει δυνατότητα μιας ακόμα παράτασης; Παρέχεται, τώρα, η δυνατότητα να εκδοθούν, έως τις 31/12/2020. Δεν θα μας κάνει εντύπωση, αν δούμε ότι δεν εκδίδονται, μέχρι τότε και επαναφέρετε την ίδια ρύθμιση, σε άλλο νομοσχέδιο.

Ως προς το αυτοτελές τμήμα δημοσίων σχέσεων και εθιμοτυπίας του άρθρου 21, που συστήνεται στο Υπουργείο Πολιτισμού και Αθλητισμού, ειλικρινά, αδυνατούμε να κατανοήσουμε, γιατί πρέπει να συσταθεί ολόκληρο τμήμα, για να ασχολείται, μεταξύ άλλων, με την προετοιμασία και οργάνωση των επίσημων μετακινήσεων της πολιτικής ηγεσίας του Υπουργείου, εντός και εκτός επικρατείας και την κατάρτιση του προγράμματος επίσκεψης και των επισήμων επαφών, σε συνεργασία, με τη διεύθυνση Διεθνών και Ευρωπαϊκών Σχέσεων, τη διοργάνωση συνεδρίων, ημερίδων και λοιπών εκδηλώσεων, σε συνεργασία με τις καθ΄ ύλην αρμόδιες διευθύνσεις. Τόση διαδικασία για τις μετακινήσεις και το πρόγραμμα της πολιτικής ηγεσίας; Πραγματικά, εντυπωσιακό ! Δεν γίνεται να καλυφθούν, αλλιώς, αυτές οι εργασίες και σκεφτήκατε ότι η κατάλληλη λύση είναι να συστήσουμε ένα νέο τμήμα, να τοποθετήσουμε έναν προϊστάμενο, στον οποίο, προφανώς, θα καταβάλλεται και επίδομα ευθύνης, για να οργανώνει ταξίδια και συνέδρια; Από πόσα άτομα, άραγε, θα στελεχώνεται αυτό το τμήμα;

Στο άρθρο 22, για το Φεστιβάλ Κινηματογράφου της Θεσσαλονίκης, σύμφωνα με το νόμο 3905/2010, καθορίζεται ότι σε αυτό οργανώνονται και λειτουργούν οι εξής διευθύνσεις. Πρώτον, φεστιβάλ, δεύτερον, διεθνών οπτικοακουστικών παραγωγών, τρίτον, Μουσείο Κινηματογράφου και τέταρτον, οικονομικής και διοικητικής υποστήριξης.

Σαν πολλές δεν είναι; Χρειάζονται, πράγματι, τόσες για την εύρυθμη λειτουργία του; Αυτή η υπερσυσσώρευση αρμοδιοτήτων στον Διευθυντή του Φεστιβάλ, ο οποίος θα ασχολείται και με τον οικονομικό προγραμματισμό, από κοινού, με τον Διευθυντή οικονομικής και διοικητικής υποστήριξης και ταυτόχρονα, με την επιλογή κινηματογραφικών έργων, την πρόσκληση καλλιτεχνών, σκηνοθετών και τα λοιπά, μας δημιουργεί ερωτηματικά. Είναι σωστό να συγκεντρώνονται, σε ένα πρόσωπο, τόσες αρμοδιότητες και μάλιστα, άσχετες μεταξύ τους; Ποιος θα είναι αυτός, που θα μπορέσει να ανταποκριθεί, με την ίδια επάρκεια σε όλα; Διότι δεν μας γνωστοποιείται ότι η αμοιβή του ούτε το απαιτούμενο γνωστικό και εμπειρικό του υπόβαθρο, για τη θέση αυτή.

Με τις ρυθμίσεις, που αφορούν στο Ελληνικό Κέντρο Κινηματογράφου και το Ελληνικό Φεστιβάλ Α.Ε., όπως αυτές αναλύονται στο άρθρο 23, διευρύνονται οι αρμοδιότητες του Δ.Σ. του Ελληνικού Κέντρου Κινηματογράφου και δίνεται η δυνατότητα να εγκρίνει τον ορισμό των συμβούλων, αναγνωστών και των επιτροπών αξιολόγησης και των αιτήσεων χρηματοδότησης προς το Ελληνικό Κέντρο Κινηματογράφου. Επιπλέον, η Διεύθυνση Ανάπτυξης και Παραγωγής γίνεται πλέον αρμόδια να προτείνει στο Γενικό Διευθυντή τους συμβούλους, αναγνώστες και τις επιτροπές αξιολόγησης των αιτήσεων χρηματοδότησης προς το Ελληνικό Κέντρο Κινηματογράφου, σύμφωνα με όσα προβλέπονται για τα όργανα αξιολόγησης.

Οι Υπουργικές Αποφάσεις, για τη σύσταση και σύνθεση, δίνουν και παίρνουν και στο Ελληνικό Κέντρο Κινηματογράφου το Δ.Σ. το ορίζει ο εκάστοτε Υπουργός Πολιτισμού και Αθλητισμού. Προσόντα, απαραίτητες ιδιότητες, κριτήρια, αμοιβές, πουθενά. Ό,τι αποφασίσει ο Υπουργός. Διαβάζουμε ότι θα προσλαμβάνεται και προσωπικό, με σύμβαση μίσθωσης έργου. Τι προσωπικό; Σε τι αριθμό; Με τι αποδοχές; Ποια θα είναι η δαπάνη, που θα πρέπει να καλυφθεί, δεν μας λέτε. Ιδίως δε, στην παράγραφο 4, που προστίθεται, με το άρθρο 14Α΄, ποια θα είναι η δαπάνη, από την ανάθεση σε ανάδοχο ή πάροχο υπηρεσιών σχετικού έργου ή υπηρεσίας, για την κάλυψη αναγκών εξειδικευμένου ή τεχνικού χαρακτήρα του Ελληνικού Κέντρου Κινηματογράφου;

Στο άρθρο 24, προβλέπεται και άλλη σύσταση θέσης. Αυτή τη φορά, συστήνεται θέση διοικητικού οικονομικού διευθυντή, στα νομικά πρόσωπα ιδιωτικού δικαίου του Υπουργείου Πολιτισμού και Αθλητισμού. Γεμίσαμε διευθυντές. Για τι ύψος ετήσιας δαπάνης μιλάμε; Η επιλογή του διοικητικού οικονομικού Διευθυντή γίνεται, κατόπιν δημόσιας πρόσκλησης ενδιαφέροντος, μετά από γνώμη επιτροπής επιλογής. Πώς επιλέγονται τα μέλη της επιτροπής αυτής; Ως προς τα προσόντα, που θα πρέπει να διαθέτει, κατ’ ελάχιστον, αυτός ο διευθυντής, χαρακτηρίζονται επιεικώς φωτογραφικά.

Ο θεσμός του ΑΚΡΟΠΟΛ θα πρέπει να αποτελεί υποχρέωση της Πολιτείας, για στήριξη και ανάπτυξη, για παροχή ίσων ευκαιριών, χωρίς διακρίσεις, προκειμένου να προαχθεί στο βαθμό, που αρμόζει, σε μία χώρα, όπως η Ελλάδα, η ελεύθερη καλλιτεχνική έκφραση και η συνεργασία στον τομέα του πολιτισμού.

Δυστυχώς, όμως, παρατηρούμε, σε πολλά σημεία του παρόντος, ότι το νομοσχέδιο δεν οδηγεί αμιγώς προς την κατεύθυνση αυτή. Δεν γίνεται όλα να λειτουργούν, με γραφειοκρατικά τεχνάσματα και υπερεξουσίες, όπως επιχειρείται από το νομοσχέδιο. Τα στοιχεία, που συνθέτουν τον πολιτισμό, στη σύγχρονη κοινωνία, με την αφάνταστα περίπλοκη δομή και την πολλαπλότητα των διαφόρων στοιχείων της, κινδυνεύουν να απαξιωθούν και χρειάζονται προστασία.

Εμείς στην Ελληνική Λύση, με υψηλό το αίσθημα της ευθύνης, για όσα παραλάβαμε από τους προγόνους μας, αλλά και για όσα δημιουργούν οι εξαιρετικά αξιόλογοι σύγχρονοι Έλληνες καλλιτέχνες, πιστεύουμε ότι η διάσωση και η εξέλιξη του πολιτισμού είναι μείζονος σημασίας. Ο μεγαλύτερος πρεσβευτής της Ελλάδας είναι ο πολιτισμός της.

Επιφυλασσόμαστε για την Ολομέλεια, τόσο επί της αρχής, όσο και επί των άρθρων. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κύριος Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Σας ευχαριστώ πολύ, κύριε Πρόεδρε. Κυρίες και κύριοι Βουλευτές, κύριε Υπουργέ, ύστερα από τρεις συνεδριάσεις της Επιτροπής μας και κυρίως, αφού ακούσαμε και τους φορείς, που προσκαλέσαμε να μας πουν τη γνώμη τους, κατά τη δική μας γνώμη στο ΜέΡΑ25, το κεντρικό προβληματικό και το αρχικό προβληματικό θέμα είναι ο τρόπος, που εισήχθη, το παρόν νομοσχέδιο για διαβούλευση. Την προηγούμενη μέρα, μάθαμε ότι θα εισαχθεί, την επόμενη ημέρα ήταν η πρώτη μέρα της Επιτροπής μας. Έτσι, δεν παρέχεται χρόνος, βεβαίως, για ενδελεχή ενημέρωσή μας, για όλους τους τομείς, που αφορούν το νομοσχέδιο, όπως και για ενδελεχή ενημέρωσή μας, από όλους τους φορείς, εκτός της Επιτροπής, εννοώ, με τις επαφές τις προσωπικές, που έχει ο καθένας από εμάς.

Το λέω αυτό, γιατί θυμάμαι, στην πρώτη συνεδρίαση, που εξεμάνη κάποιος συνάδελφος της Νέας Δημοκρατίας, φωνάζοντας στην κυρία Χρηστίδου ότι «και 15 μέρες να είχατε, πάλι τα ίδια θα λέγατε, εδώ πέρα, ότι δεν είναι αρκετός ο χρόνος». Είχα σημειώσει από την πρώτη συνεδρίαση της Επιτροπής, ότι ήταν αυθαίρετη αυτή η άποψή του και δεν θα αποφύγω τον πειρασμό να σημειώσω, για τους ανθρώπους, που μας βλέπουν, τώρα, από την τηλεόραση ότι και πάλι, οι ίδιοι αυτοί οι άνθρωποι απουσιάζουν. Είναι έντονη η απουσία τους από το χώρο, ενώ ήταν, βεβαίως, στην αρχή της συνεδρίασης της Επιτροπής μας, εδώ, πριν από κανένα 45λεπτο. Αυτή η ένδεια των πολιτικών, σε σχέση με τον πολιτισμό, αυτή η φτώχεια, αυτό το πράγμα το ότι «δεν με ενδιαφέρει ουσιαστικά, απλώς είμαι εδώ, έτσι, για τα μάτια του κόσμου», είναι κάτι, που πρέπει να λήξει, αν θέλουμε, κύριε Πρόεδρε, σε αυτή τη χώρα, ο πολιτισμός να πάρει, κάποια στιγμή, τη διάσταση, που του αξίζει.

Ήθελα να πω, στη συνέχεια, περνώντας στην καρδιά του νομοσχεδίου «ΑΚΡΟΠΟΛ-ΑΚΡΟΣ και λοιπές διατάξεις», ότι το βασικό πρόβλημα για εμάς, όπως είπαν και οι προλαλήσαντες και η κυρία Χρηστίδου και ο Ειδικός Αγορητής του Κομμουνιστικού Κόμματος Ελλάδας και συμφωνούμε μαζί τους, είναι η εμπορευματοποίηση, στη λογική του νομοσχεδίου, σε σχέση με τις τέχνες. Είναι, δηλαδή, η λογική ότι οι τέχνες θα πρέπει, τουλάχιστον, να βγάζουν τα λεφτά τους – συγνώμη, για την αγοραία έκφραση – αν όχι, ακόμα καλύτερα, να βγάζουν και κέρδος !

Αυτή είναι μία πάρα πολύ επικίνδυνη, κατά τη γνώμη μας, στο ΜέΡΑ25, λογική. Θα σας μιλήσω, πολύ ανοιχτά και απλά. Ας αναλογιστούμε, για λίγο, τον Van Gogh. Δεν τον αναφέρω τυχαία, τον αναφέρω, γιατί στην παγκόσμια χρηματαγορά, στις μέρες, που ζούμε, εδώ και αρκετές δεκαετίες, είναι μακράν ο πιο ακριβοπουλημένος ζωγράφος όλων των εποχών. Οι πίνακές του πωλούνται πολλές δεκάδες εκατομμύρια ευρώ, πολλές εκατοντάδες εκατομμύρια ευρώ και σήμερα, φοβάμαι ότι θα φτάσουν να πωλούνται και πολλά δισεκατομμύρια ευρώ. Είναι μια συζήτηση φιλοσοφική, για το αν έργα τέχνης αξίζουν να πωλούνται και, προφανώς, δεν αξίζει να πωλούνται, σε τέτοιες τιμές, αλλά το κεντρικό θέμα είναι ότι ο δόλιος ο Van Gogh όσο έζησε, όπως όλοι ξέρουμε, εδώ σε αυτή την Αίθουσα, είχε την τιμή να πουλήσει ένα και μοναδικό έργο και αυτό στον αδελφό του, ο οποίος το αγόρασε από οίκτο, για να στηρίξει το αδερφάκι του !

Καταλαβαίνει κανείς, εύλογα και εύκολα, λοιπόν, ότι το να συσχετίζει κάποιος το αν ένα έργο τέχνης - οποιασδήποτε τέχνης - κρίνεται επιτυχές ή όχι, σε σχέση με το πόσα χρήματα αποφέρει στο δημιουργό του ή στους εκμεταλλευτές της δημιουργίας, είναι πραγματικά αστείο και ιστορικά καταρρέει.

Να απαντήσω λίγο στον Εισηγητή της Πλειοψηφίας, ο οποίος επίσης λείπει και ξέρετε, δεν υπάρχει και Ολομέλεια, είμαστε στην Αίθουσα της Ολομέλειας, και αναρωτιέται κανείς, γιατί δεν κάθεται να ακούσει και τις άλλες απόψεις, αφού μάλιστα, μερικές φορές, παραφράζει και τις απόψεις των άλλων απόψεων. Μίλησε, λοιπόν, για την ώσμωση και μίλησε, κατά τη γνώμη μου, με ένα λίγο γραφικό τρόπο, για το επίπεδο του κ. Λοβέρδου, που είναι υψηλότατο, συσχετίζοντας το με το VOX και με τα όσα έγιναν εκεί. Για μένα προσωπικά, που υπήρξα και 36 χρόνια ηθοποιός, η ώσμωση και η τέχνη είναι έννοιες περίπου ταυτόσημες. Είναι σχεδόν απαραίτητη προϋπόθεση η ώσμωση, για να παραχθεί πραγματική τέχνη. Δεν μπορεί κανείς, περιχαρακωμένος στο εγώ του, μέσα στον πύργο του ή στο φτωχικό του, έξω από την κοινωνία, έξω από το τι συμβαίνει στον καιρό του, να παράξει κανενός είδους τέχνη.

Επομένως, πρέπει να είμαστε προσεκτικοί, όταν λέμε ότι «τι σχέση έχει η ώσμωση με την τέχνη;» και «αυτά περισσότερο εμένα μου θυμίζουν το VOX» και πρέπει να είμαστε δύο φορές προσεκτικοί, όταν εκπροσωπούμε τη Νέα Δημοκρατία και μιλάμε για το VOX, γιατί αυτό που συνέβη στο VOX, όπως όλοι θυμούνται, γιατί έγινε πρόσφατα, δεν έχει κλείσει χρόνος, είναι ότι η Κυβέρνηση της Νέας Δημοκρατίας ώσμωσε με το στανιό, κάπως αναγκαστικά, τους αναρχικούς καταληψίες, που ήταν εκεί μέσα – δεν θυμάμαι καν, αν ήταν καταληψίες εκεί μέσα, νομίζω δεν ήταν καν, πάντως, ώσμωσε τους αναρχικούς και αντιεξουσιαστές, που ήταν εκεί μέσα, με βίαιο και απότομο τρόπο, με τα ΜΑΤ, τα οποία μπήκαν εκεί μέσα, έκαναν χρήση δακρυγόνων και χημικών, σε κλειστό χώρο, με άμεσο κίνδυνο για τη ζωή των ανθρώπων.

  Τα ΜΑΤ φοράνε αντιασφυξιογόνες μάσκες, οι αντιεξουσιαστές, που οσμώθηκαν, χωρίς τη θέλησή τους, δεν φόραγαν. Αυτό το λέω, γιατί πρέπει να προσέχουμε, όταν λέμε τέτοια πράγματα, νομίζω.

Τώρα, θα περάσω πάλι σε αυτό, που η είπε ο Εισηγητής της Ν.Δ., ότι πράγματι, οι καλλιτέχνες και κατά τη δική μου γνώμη, θα ήταν καλύτερα να απέχουν από την πολιτική. Τους περιορίζει. Είναι ακριβές αυτό που είπε ο κύριος Λοβέρδος. Τους περιορίζει και τους βάζει τα δύο πόδια, θα έλεγε κανείς, σε ένα παπούτσι. Ωστόσο, θα πρέπει να αναρωτηθούμε, γιατί κάποιοι καλλιτέχνες αποφάσισαν να μπλέξουν με την πολιτική;

Έχω την προσωπική μου εμπειρία και έχω και την εμπειρία δύο - τριών φίλων καλλιτεχνών, που έχω εδώ μέσα, σε αυτόν τον χώρο τον ιερό, του Κοινοβουλίου μας. Σας βεβαιώνω, ότι ο λόγος, που αναγκαστήκαμε, συρθήκαμε, να μπλέξουμε στην πολιτική, μόλο που δεν το θέλαμε διόλου, σχεδόν «φλύκταινες βγάζαμε», στην ιδέα ότι θα γίνουμε πολιτικοί μια μέρα, λέγαμε, δεν το αξίζαμε να φτάσουμε, σε αυτό το σκαλοπάτι, ήταν τα δέκα χρόνια μνημονίων, έντεκα πια, που πέρασε η χώρα μας. Μετά από 11 χρόνια μνημονίων, κάθε καλλιτέχνης, που έχει πραγματική καλλιτεχνική διάσταση στη ζωή του, οφείλει να αναρωτηθεί, αν έχει το ηθικό δικαίωμα να παραδώσει μεσαίωνα, στους επόμενους ανθρώπους αυτής της χώρας. Ο μεσαίωνας είχε έρθει, ήδη, πριν αποφασίσουμε, τουλάχιστον, αυτή η φουρνιά, που είμαστε τώρα, σ’ αυτό το Κοινοβούλιο, πριν από τις περσινές εκλογές, να μπλέξουμε με την πολιτική. Και είχε έρθει, γιατί φτωχοποιήθηκε, βίαια, ένα τεράστιο μέρος του ελληνικού λαού.

 Η Χρυσή Αυγή, σας υπενθυμίζω, ότι έφτασε να παίρνει σχεδόν μισό εκατομμύριο ψήφους και αυτές οι αλλαγές, ξέρετε, έχουμε μια μακρά αντιφασιστική παράδοση στην Ελλάδα, καθώς το φασισμό τον έχουμε πληρώσει στο πετσί μας, καθώς έχουμε δει τους φασίστες να μας πουλάνε, επί γερμανικής κατοχής. Καθώς έχουμε δει τους φασίστες να μας πουλάνε στη χούντα των συνταγματαρχών. Καθώς έχουμε δει τους φασίστες να είναι αμέσως, «συστημικό τυρί» του συστήματος, οι δήθεν αντισυστημικοί φασίστες. Ποιος να ήταν, άραγε, ο λόγος, που βρέθηκαν να είναι σχεδόν τρίτο Κόμμα και που δίχως άλλο, θα υπήρχε βάσιμη πιθανότητα να είναι τώρα το τρίτο κόμμα στη Βουλή μας, αν δεν έκαναν το σφάλμα να δολοφονήσουν τον Παύλο Φύσσα, ο οποίος είναι και τελευταίος ήρωας αυτής της χώρας, αφού κατάφερε μόνος του, με τη θυσία του, να σταματήσει τη μεγαλύτερη απειλή για την πατρίδα μας;

Ο λόγος, λοιπόν, ενημερώνω τον Εισηγητή της Πλειοψηφίας, που καταδέχτηκα, χρησιμοποιώ το ρήμα, με πλήρη επίγνωση του τι κάνω, που καταδέχτηκα, προσωπικά, να μπλέξω με την πολιτική, είναι ότι θεώρησα, ότι στα παιδιά μας δεν έχω δικαίωμα να παραδώσω έναν κόσμο, όπου δεν θα έχουν το δικαίωμα να κουρεύονται, όπως θέλουν, που δεν θα έχουν το δικαίωμα να ντύνονται, όπως θέλουν, που θα τους μετράνε το μίνι, με μια μεζούρα, που θα τους κόβουν τα μαλλιά και θα τους λένε να πουν «είμαι γαϊδούρι- είμαι τέντυ μπόϊ». Ο λόγος, λοιπόν, που καταδέχτηκα να μπλέξω με την πολιτική, είναι ότι θεώρησα, ότι δεν έχω το δικαίωμα, οι επόμενοι από εμάς άνθρωποι, αυτοί, που είναι νέοι άνθρωποι τώρα, σας ενημερώνουν ότι ακούνε ΛΕΞ, ότι ακούνε ΣΤΟΙΧΗΜΑ, ότι ακούνε διάφορους τέτοιους ανθρώπους, που είναι άγνωστοι σε εσάς, αλλά πολύ γνωστοί σε μένα και είναι καλλιτέχνες, γι’ αυτό μου είναι γνωστοί. Δεν θα τους παραδώσω, λοιπόν εγώ, θα δώσω και τη ζωή μου, για να μην τους παραδώσω μία χώρα, στην οποία θα λιμοκτονούν. Πρωτίστως, θα λιμοκτονούν και μετά θα τους κουρεύουν και θα τους αναγκάζουν να ντύνονται με τον τρόπο, που αυτοί οραματίζονται.

Πάλι, θα παραμείνω στον Εισηγητή της Πλειοψηφίας, τον προσφιλή μου, κ. Λοβέρδο. Συμφωνούμε στο ΜέΡΑ25, ότι οι μεγάλες διεθνείς παραγωγές είναι, πράγματι, η καλύτερη διαφήμιση για την πατρίδα μας. Ωστόσο, υπάρχει το παρελθόν, δυστυχώς, για τον Εισηγητή της Νέας Δημοκρατίας, και το παρελθόν μας λέει, ότι τον Αύγουστο και τον Σεπτέμβριο του 2007, γυρίστηκε εδώ η μεγαλύτερη παραγωγή, που έχει γυριστεί ποτέ. Μιλώ για το «ΜΑΜΑ ΜΙΑ», ένα θαυμάσιο, όπως θα θυμάστε οι περισσότεροι από εσάς, μιούζικαλ, με μια θαυμάσια πλειάδα εξαιρετικών καλλιτεχνών, από το σκηνοθέτη, μέχρι τη Μέριλ Στριπ, μέχρι τους πάντες και τα πάντα. Πολύ μεγάλοι συντελεστές. Αλλά το 2017, δέκα χρόνια μετά, γυρίστηκε το νούμερο 2. Ξέρετε πού γυρίστηκε; Όχι, βέβαια, στη Σκόπελο, αλλά πήραν των ομματιών τους οι παραγωγοί και πήγαν και το γύρισαν στην Κροατία, στο Μπορντό, στη Στοκχόλμη, στην Οξφόρδη, στο Χάμπτον και οπουδήποτε αλλού στον κόσμο, αρκεί να γλιτώσουν, κύριε Πρόεδρε, από εμάς, αρκεί να γλιτώσουν από τη γραφειοκρατία μας, αρκεί να γλυτώσουν από τις δυσκολίες και τα προσκόμματα, που υψώναμε μπροστά τους, συνέχεια. Αναρωτιέται κανείς ποιος κυβερνούσε, άραγε, τον Αύγουστο και το Σεπτέμβριο του 2007; Σας ενημερώνω, ότι κυβερνούσε η Νέα Δημοκρατία και ο Κώστας Καραμανλής.

Επομένως, θα πρέπει να είμαστε προσεκτικοί, όταν μιλάμε και λέμε, ότι αυτό το νομοσχέδιο, επιτέλους, αίρει όλα τα προβλήματα τα γραφειοκρατικά και τα προσκόμματα, για να μπορούν να έρθουν οι άνθρωποι να κάνουν τις παραγωγές, δεδομένου ότι δεν κυβερνούσαμε εμείς, το ΜέΡΑ25. Κυβερνούσε η Νέα Δημοκρατία πάλι, όταν υπήρχαν αυτά τα ίδια ακριβώς προβλήματα.

Το νομοσχέδιο είναι βέβαιο ότι αντιμετωπίζει την καλλιτεχνική δημιουργία, ως εμπόρευμα, με τα μέτρα και τους κανόνες της αγοράς και του χρήματος. Τα κενά, οι ελλείψεις και οι παραλείψεις, που ταλανίζουν, εδώ και δεκαετίες, το χώρο του πολιτισμού, δεν μπορούν κύριε Πρόεδρε, να λυθούν, ως διά μαγείας, με τη σύσταση ενός φορέα, ο οποίος θα λειτουργεί, με πρωταρχικό γνώμονα, την εμπορευματοποίηση της τέχνης ή αν σας είναι βάρβαρη αυτή η έκφραση ή πολύ επιθετική, με μοναδικό κριτήριο, το να είναι κερδοφόρος η τέχνη. Η τέχνη, σας είπα και την πρώτη φορά, έχει υποχρέωση ιερή, να μη νοιάζεται, αν θα είναι κερδοφόρος. Αν έρθει, καλώς να έρθει. Αν δεν έρθει, δεν σημαίνει τίποτα. Ο Βαν Γκογκ, προείπα, δεν υπήρξε κερδοφόρος, επί έναν αιώνα. Πέθανε και μάλλον δεν ξέρουμε καν πού είναι θαμμένος.

Η πολιτιστική διαχείριση, κατά τη γνώμη μας, χρειάζεται πολυσύνθετη προσέγγιση και ανοιχτές αντιλήψεις, που δεν θα οριοθετούν την καλλιτεχνική παραγωγή. Η κρατική πολιτιστική διαχείριση οφείλει να παρέχει ίσες ευκαιρίες, σε όλους τους καλλιτέχνες, όλων των πεδίων. Οφείλει να υποστηρίζει το σύνολο του καλλιτεχνικού κόσμου, χωρίς διακρίσεις, ελιτισμούς και διαχωρισμούς. Να αφήσει στην άκρη τη γραφειοκρατία και τη στείρα εμπορευματοποίηση, τη διαμεσολάβηση της τέχνης και της καλλιτεχνικής δημιουργίας, με όρους και πρακτικές νεοφιλελευθερισμού, όπου, σε αυτές τις περιπτώσεις, το αποτέλεσμα της καλλιτεχνικής εργασίας είναι απλώς και μόνο ένα προϊόν.

Είναι επιτακτική η ανάγκη, η οποία μάλιστα εντείνεται, μετά από την κρίση, που έχει φέρει ο κορονοϊός, ο πολιτισμός να απομακρυνθεί, εντελώς, από την αγοραία ανταγωνιστική εκδοχή του. Το ιδεολόγημα των αρίστων, κυρία Υπουργέ, δεν χωρά στην τέχνη και τον πολιτισμό. Αντιθέτως, βασική δουλειά, συγγνώμη για τη λέξη, επιτρέψτε μου την έκφραση, των καλλιτεχνών, είναι, χωρίς περιορισμούς και κηδεμονεύσεις, να εκφράζουν την αντίθεσή τους, σε κάθε είδους διαχωρισμούς.

 Δεν χρειαζόμαστε, κυρίες και κύριοι Βουλευτές, έναν ακόμη φορέα, που θα παίρνει, κάτω από τη σκέπη του, μόνο την ελίτ. Τέτοιους έχουμε, όπως τη «Σκέπη» - επίτηδες είναι το λογοπαίγνιο – «Γραμμάτων και Τεχνών», όπως τη «Σκέπη Σταύρος Νιάρχος», τέτοιους έχουμε, ήδη. Χρειαζόμαστε ένα ευρύτερο σχέδιο, που να αγκαλιάζει όλους τους καλλιτέχνες, όχι τους ήδη καταξιωμένους, όχι την ελίτ, που θα αποφέρει κέρδη, που θα αποφέρει εισιτήρια, ώστε στον ισολογισμό μας ή στα πεπραγμένα μας να βγαίνουμε ότι τα καταφέραμε. Οι επιχειρήσεις έχουν εύλογο λόγο να το κάνουν. Το κράτος δεν έχει κανέναν λόγο να το κάνει.

Τέλος, θα πρέπει να τονίσουμε, ακόμη μία φορά, ότι το άρθρο 20, που εμπεριέχεται στις λοιπές διατάξεις και σχετίζεται, με την απεικόνιση μνημείων και τη Γενική Διεύθυνση Αναστήλωσης Μουσείων και Τεχνικών Έργων, κινείται στο ίδιο το πλαίσιο με αυτό της εκμετάλλευσης του πολιτισμού, ως αγοραίο εμπορικό προϊόν. Σύμφωνα με αυτήν τη διάταξη, η πολιτεία και το Υπουργείο Πολιτισμού επιχειρεί, κατά τη γνώμη μας, να εμπορευματοποιήσει τα δικαιώματα του πολιτισμού και να πατήσει, πάνω στη δόξα των αρχαίων προγόνων μας, με σκοπό το οικονομικό, κυρίως, κέρδος, άκριτα, πρόχειρα, πανικόβλητα, χωρίς κανένα σχέδιο και όραμα. Ακριβώς, όπως δυστυχώς μας έχει συνηθίσει και σε άλλες περιπτώσεις, βλέπε κατάρτιση μητρώου καλλιτεχνών, επιδόματα και βοηθήματα, λόγω της πανδημίας του κορονοϊού, δράσεις με απευθείας αναθέσεις, όπως το «Όλη η Ελλάδα ένας πολιτισμός». Σας ευχαριστώ πολύ για το χρόνο σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον κ. Γρηγοριάδη, Ειδικό Αγορητή του ΜέΡΑ25.

Έχει ολοκληρωθεί ο κύκλος των Εισηγητών και Ειδικών Αγορητών. Πριν προχωρήσω και δώσω το λόγο στους δύο Βουλευτές, που ζήτησαν να μιλήσουν, τον κ. Σκουρολιάκος και την κυρία Βέττα, θέλω να σας διαβάσω τον κατάλογο από τους φορείς, οι οποίοι έστειλαν υπόμνημα με την εισήγησή τους, την οποία έκαναν προχθές, κατά τη συνεδρίασή μας, είτε το υπόμνημά τους, αν δεν είχαν προσκληθεί από την Επιτροπή μας για να μιλήσουν, ως φορείς.

Είναι οι εξής: Η κυρία Εύα Μελά, Πρόεδρος του Επιμελητηρίου Εικαστικών Τεχνών Ελλάδος. Η κυρία Άσπα Τομπούλη, Αντιπρόεδρος της Ένωσης Μη Κερδοσκοπικών Θιάσων. Ο κ. Βασίλης Καραμητσάνης, Πρόεδρος του Συλλόγου ASIFA HELLAS και το Σωματείο Ελλήνων Ηθοποιών. Και οι τέσσερις επιστολές – υπομνήματα, που έχουν σταλεί στην Επιτροπή μας, έχουν διανεμηθεί μέσω e-mails σε όλους τους Βουλευτές και σε όλα τα Κόμματα.

Ο κύριος Σκουρολιάκος έχει τον λόγο, για πέντε λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε. Μία γρήγορη απάντηση για το θέμα των παραγωγών, που έθεσε ο αγαπητός φίλος και ομότεχνός μου στο θέατρο, κ. Κλέων Γρηγοριάδης. Θέλω να πω ότι, πραγματικά, είχε γίνει το πρώτο «ΜΑΜΑ ΜΙΑ» εδώ και δεν επαναλήφθηκε. Και δεν επαναλήφθηκαν πολλές παραγωγές, παρότι η χώρα μας είναι πολύ ελκυστική γι’ αυτές τις παραγωγές. Είναι ένα απέραντο τοπίο, ένα απέραντο σκηνογραφικό τοπίο. Υπάρχει το φως, με το οποίο είναι «ερωτευμένοι» οι μεγαλύτεροι διευθυντές παραγωγής. Δεν ερχόντουσαν εδώ, όμως, γιατί δεν υπήρχε το κατάλληλο νομοθετικό πλαίσιο.

Ο ΣΥ.ΡΙΖ.Α. τακτοποίησε, έλυσε αυτό το θέμα, δημιουργώντας το ΕΚΟΜΕ, το Εθνικό Κέντρο Οπτικοακουστικών Μέσων και Επικοινωνίας και με το Cash Rebate, με την επιστροφή φόρου, προσέλκυσε δεκάδες παραγωγές, αυτά τα τελευταία χρόνια, που έγιναν εδώ, αφήνοντας χρήμα και δίνοντας εργασία σε πολλούς επαγγελματίες του χώρου των οπτικοακουστικών μέσων.

Τώρα, θα μου επιτρέψετε να περάσω στο νομοσχέδιο και να πω, ότι η συζήτηση, στη χθεσινή συνεδρίαση της Επιτροπής, ήταν ευκαιρία για ψευδείς δηλώσεις, εκ μέρους της κυρίας Υπουργού. Πολύ γρήγορα, θα πω ορισμένα πράγματα.

Όσον αφορά στην καλλιτεχνική εκπαίδευση, η κυρία Υπουργός είπε ότι καμία Κυβέρνηση, μέχρι σήμερα, δεν έλυσε τα προβλήματά της, ότι αυτό το πράγμα το ανέδειξε ο κορονοϊός, με ένα εξαιρετικό διαυγή τρόπο και αυτό, λοιπόν, προσπαθήσαμε να επιλύσουμε, σε συνεργασία με το Υπουργείο Παιδείας.

Ίσως, διαφεύγει της προσοχής της κυρίας Υπουργού ότι ο ΣΥ.ΡΙΖ.Α. δημιούργησε την Ανώτατη Σχολή Παραστατικών Τεχνών, στο Πανεπιστήμιο Πελοποννήσου και συγκεκριμένα, στο Ναύπλιο, όπου υπάρχει και Σχολή Θεατρολογίας. Μία σχολή, που λείπει, από την Ελλάδα. Η Ανώτατη Σχολή Παραστατικών Τεχνών υπάρχει, σε όλα τα μεγάλα πανεπιστήμια, σε όλο τον κόσμο. Υπάρχει, ακόμα και στο Αφγανιστάν, στο Πανεπιστήμιο της Καμπούλ. Στο Ελληνικό Πανεπιστήμιο, δεν έχουμε μια τέτοια σχολή. Αυτήν τη Σχολή την κατήργησε η Υπουργός Παιδείας, η κυρία Κεραμέως, και βεβαίως, η Υπουργός Πολιτισμού, για μια ακόμα φορά, δεν έκανε τίποτα.

Στις 13 Ιουλίου του 2017, η Κυβέρνηση του ΣΥ.ΡΙΖ.Α., με το νόμο 4481, στο άρθρο 79, τακτοποίησε το θέμα του τίτλου σπουδών, που ήταν εκκρεμές, από το 1993, με όλες τις προηγούμενες κυβερνήσεις. Δημόσιες και ιδιωτικές σχολές καλλιτεχνικής εκπαίδευσης, λοιπόν, εφόσον οι τίτλοι αυτοί αποκτήθηκαν, σύμφωνα με τις διατάξεις του νόμου 1158/81, έως την ημερομηνία έναρξης ισχύος του νόμου 3149/2003, θεωρούνται ισότιμοι, ως προς τους τίτλους σπουδών, που χορηγούν, έως τις 10.6.2003, τα Τεχνολογικά Εκπαιδευτικά Ιδρύματα.

Όσον αφορά τον Σταθμό του Βενιζέλου, η απάντηση προς την κυρία Υπουργό θα ήταν, τί άλλο; Η προσφυγή στο Συμβούλιο της Επικρατείας, από την Ελληνική Εταιρεία Περιβάλλοντος και Πολιτισμού και τη Χριστιανική Αρχαιολογική Εταιρεία, με όσα αναφέρουν στα κείμενά τους.

Ας περάσουμε στο ΑΚΡΟΠΟΛ, όμως, το οποίο στοίχισε στο ελληνικό δημόσιο 4,5 δις δραχμές, όταν αγοράστηκε. Και τι άλλο να πούμε εμείς; Θα μιλήσουμε, με τα λόγια των ενδιαφερομένων. Ας πούμε της Πανελλήνιας Ομοσπονδίας Θεάματος Ακροάματος, που λέει ότι το ΑΚΡΟΠΟΛ θα μπορούσε να γίνει μια πολιτιστική όαση. Μια νησίδα δημιουργίας, που θα φιλοξενούσε καλλιτεχνικές ομάδες ή μεμονωμένους καλλιτέχνες και θα τους επέτρεπε να εξελίξουν την τέχνη τους. Αντί γι’ αυτό, προσπερνάει, εντελώς, τον καλλιτέχνη και τη διαδικασία παραγωγής του έργου τέχνης και ενδιαφέρεται μόνο για το πώς αυτό θα διοχετευτεί στην αγορά, ως προϊόν.

Για τους καλλιτεχνικούς διευθυντές, γνωρίζει ότι η προκήρυξη, που είπε, ότι δεν ήταν σωστή η προκήρυξη του ΣΥ.ΡΙΖ.Α., η προκήρυξη κλείνει, με την επιλογή του προσώπου. Τότε, εκδίδεται η πράξη εφαρμογής της προκήρυξης και οριστικοποιείται η πρόσκληση. Ο ΣΥ.ΡΙΖ.Α. έκανε μια άψογη προκήρυξη, απλώς, δεν πρόλαβε να ολοκληρωθεί, γιατί έγιναν οι εκλογές. Εσείς που τα κάνετε όλα σωστά, γιατί δεν κάνετε μια δική σας προκήρυξη, με διαφάνεια και ισονομία; Σας έφταιγε η προκήρυξη του ΣΥ.ΡΙΖ.Α.; Ακόμα και τώρα διορίζετε. Διορίζετε εδώ, στο ΑΚΡΟΠΟΛ, για τα επόμενα 5 - 6 χρόνια, με τη δυνατότητα, που δίνετε, για ανανέωση της θητείας. Να προχωρήσουμε και να πούμε κάποια πράγματα για το Εθνικό Μουσείο Σύγχρονης Τέχνης (ΕΜΣΤ). Είπατε πως τακτοποιήσετε το ιδιοκτησιακό. Αυτό σας έλειπε, να μην κάνετε ούτε αυτό, γιατί όλα τα άλλα έτοιμα τα βρήκατε ! Ο ΣΥΡΙΖΑ παρέλαβε χάος. Δεν υπήρχε φορολογική ενημερότητα, δεν υπήρχε ασφαλιστική ενημερότητα, ο εκθεσιακός χώρος ήταν ακατάλληλος προς λειτουργία. Προσέξτε, ο νόμος είχε ψηφιστεί, το 1997 και ήρθαμε, το 2017, μετά από 20 χρόνια απραξίας και το βάλαμε σε τροχιά λειτουργίας. Εσείς; Κόβετε τις κορδέλες !

 Για να περάσουμε, στη συνέχεια και από τα άρθρα 20 και 25, με τα αντίγραφα αυτά και τις απεικονίσεις, τα οποία δίδονται σε ιδιώτες. Κοιτάξτε, φτιάξατε και φέρατε εδώ ένα ανεμικό, αμήχανο, με ρηχό περιεχόμενο νομοσχέδιο, που λειτουργεί, ως ριντό, όπως λέμε στο θέατρο, ως κουρτίνα, πίσω από την οποία κρύβεται το ξεπούλημα σε ιδιώτες του Παρθενώνα και των άλλων ιστορικών συμβόλων της χώρας μας. Το θέμα δεν είναι οι φωτογραφίες και το ηλιοβασίλεμα στο Σούνιο, αλλά ποιος κερδίζει από όλα αυτά.

 Ένας από τους συλλόγους, τους οποίους δεν δεχτήκατε να έρθουν στην ακρόαση, δηλαδή, ο Ενιαίος Σύλλογος Υπαλλήλων του Υπουργείου Πολιτισμού αναφέρει, σαφώς, σε μια ανακοίνωσή του, την οποία θα καταθέσω στα πρακτικά, ότι: «Στο υπό ψήφιση νομοσχέδιο, καταστρατηγούνται θεμελιώδη δικαιώματα του δημοσίου προς όφελος ιδιωτικών συμφερόντων, καθώς εφαρμόζεται περιοριστική ερμηνεία στον όρο «απεικονίσεις μνημείων» και πιο κάτω, «Ιδιαίτερα ανησυχητική είναι η επιφύλαξη, που προστίθεται στο υπό συζήτηση νομοσχέδιο, των δικαιωμάτων του δημοσίου, καθώς το δικαίωμα παραγωγής ακριβών αντιγράφων των μνημείων ανήκει αποκλειστικά στο Υπουργείο Πολιτισμού και Αθλητισμού και στο Ταμείο Αρχαιολογικών Πόρων». Θα καταθέσω το κείμενο του Συλλόγου. Όχι το τσολιαδάκι, από το Χονγκ Κονγκ, που πουλιέται στο Μοναστηράκι, αλλά τα ακριβή αντίγραφα, τα οποία είναι ακριβά, ο τουρίστας πληρώνει αρκετά χρήματα, για να τα αποκτήσει. Πείτε ξεκάθαρα. Δίδετε την ευκαιρία να παραχθούν και να πωληθούν από ιδιώτες; Ναι ή όχι; Η ελληνική γλώσσα είναι ξεκάθαρη και έχει αυτές τις δύο λέξεις, που μπορείτε να τις πείτε. Ναι ή όχι; Χάνει το δημόσιο πόρους, όπως επισημαίνει το Γενικό Λογιστήριο του Κράτους και η Επιτροπή Αξιολόγησης των Υπουργείων; Ο ιδιώτης όσα και να καταβάλει στο ΤΑΠ, θα κάνει μια επένδυση, γιατί θα κερδίσει πολλαπλάσια. Αυτά τα πολλαπλάσια τα χάνει το δημόσιο, δηλαδή, ο κοινός λογαριασμός, δηλαδή, ο κοινός κορβανάς, δηλαδή, ο ελληνικός λαός.

 Δεν μας κάνει εντύπωση. Όλες σας οι κινήσεις, εδώ και ένα χρόνο, στο χώρο του πολιτισμού, έχουν το στοιχείο του αυταρχισμού, της απευθείας ανάθεσης και βολέματος ημετέρων και του γκρεμίσματος.

 Κυρίες και κύριοι της Νέας Δημοκρατίας, για να τελειώσω για το ΑΚΡΟΠΟΛ, το οποίο είναι μια ιστορία, από το 1992, 28 χρόνια, τώρα, και κανένας Υπουργός δεν τόλμησε να προχωρήσει, γιατί ήταν πολιτικοί και καταλαβαίνουν τι θα έκαναν, το κάνει πολύ γενναία η Υπουργός Πολιτισμού, η οποία διορισμένη Υπουργός είναι, δεν έχει να δώσει λογαριασμό παρά μόνο στον Πρωθυπουργό ! Ο ελληνικός λαός, λοιπόν, σας έδωσε την ευκαιρία να χτίσετε. Εσείς γκρεμίζετε. Ελπίζουμε, μέχρι το τέλος της θητείας σας, να έχει κάτι μείνει από όλα αυτά, που συμβαίνουν γύρω μας, που υπάρχουν γύρω μας. Ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Τον λόγο έχει ο κ. Φίλης.

 **ΝΙΚΟΛΑΟΣ ΦΙΛΗΣ:** Κύριε Πρόεδρε, η εικόνα της Αιθούσης δεν τιμά τη Βουλή, ούτε το θέμα, το οποίο συζητούμε. Αναφέρομαι στη στάση των συναδέλφων της Πλειοψηφίας, όπου με εξαίρεση τον κύριο Λοβέρδο, που είναι Εισηγητής και ως εκ του καθήκοντος του βρίσκεται σήμερα στη συνεδρίαση, απουσιάζουν όλοι οι Βουλευτές της Πλειοψηφίας. Υπάρχει κάποια έκτακτη διαδικασία, κομματική; Για ποιο λόγο δεν είναι εδώ; Είναι το ενδιαφέρον, που δείχνουν για το θέμα, που συζητούμε; Είναι αγγαρεία η συμμετοχή τους στην Επιτροπή, για ένα νομοσχέδιο, που αφορά τον πολιτισμό της χώρας, για τον οποίο τόσα ωραία ακούσαμε από την κυρία Υπουργό και από τον εκπρόσωπο σας, τον Εισηγητή του Κόμματος σας; Λυπούμαι. Δεν είναι αυτή η εικόνα κοινοβουλευτικού Κόμματος και εννοώ της Πλειοψηφίας. Ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Τον λόγο έχει η κυρία Βέττα.

 **ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, στην προηγούμενη συνεδρίαση της Επιτροπής, αν και ερωτηθήκατε, δεν μας απαντήσατε σε ποιες άλλες ενέργειες και πρωτοβουλίες γνωστοποίησης και διεθνοποίησης του ζητήματος, σχετικά με την αλλαγή του status της Αγίας Σοφίας, είχατε προβεί, ως Υπουργός Πολιτισμού, πριν, βέβαια, από την όψιμη επιστολή, που στείλατε, μόλις, στις 25.06.20, στα υπόλοιπα κράτη - μέλη της UNESKO, δεδομένου, ότι ξέρατε τις προθέσεις του Προέδρου της Τουρκίας πολύ πριν.

Ωστόσο, σε μια συγκυρία, στην οποία, με αφορμή την υπόθεση της Αγιά-Σοφιάς, αναδεικνύεται, περισσότερο από ποτέ, η σημασία των συμβόλων και σε μια συγκυρία, που αναδεικνύει τους συμβολισμούς, που φέρνουν για το λαό μας τα μνημεία πολιτιστικής κληρονομιάς, εσείς και η Κυβέρνησή σας, όχι μόνο έχετε κάνει καθεστώς τις καταστροφές μοναδικών αρχαιοτήτων, όπως για παράδειγμα, στο Μετρό Θεσσαλονίκης, αλλά τροποποιείτε τον αρχαιολογικό νόμο, επιτρέποντας σε κάθε ιδιώτη και ιδιωτική εταιρεία την άκρατη και αισχρή εμπορευματοποίηση των μνημείων και των συμβόλων της χώρας.

Ξέρετε πολύ καλά, τι κάνετε και το κάνετε συνειδητά, παρόλο που επιχειρηματολογείτε, περί του αντιθέτου, με σχολικά επιχειρήματα, που δεν πείθουν κανέναν. Η δικαιολογία σας δε, ότι το κάνετε, χάριν των σχολικών εκδρομών και των μαθητικών ημερολογίων, εξαντλήθηκε, ήδη, στο διορισμό, ως Πρόεδρου του Κέντρου Ελληνικού Πολιτισμού, ενός διευθυντή ιδιωτικού σχολείου, με προσόν την οργάνωση σχολικού τουρισμού !

Με την τροποποίηση του άρθρου 46, επαναλαμβάνω, ότι θεσμοθετείτε το πώς ένας ιδιώτης, ακόμη και με σκοπό το κέρδος, θα αποφύγει, με νομιμοφάνεια, την αδειοδότηση για την παραγωγή και χρήση αντιγράφων και απεικονίσεων μνημείων και την καταβολή των προβλεπόμενων τελών στο δημόσιο, προκαλώντας σε αυτό πολλαπλή ζημία, τόσο οικονομική όσο και ηθική. Προσβάλλετε δικαιώματα, που σεβάστηκαν και δεν έθιξαν, κυρία Υπουργέ, όλοι ανεξαιρέτως οι προκάτοχοί σας, συμπεριλαμβανομένων των Υπουργών της Νέας Δημοκρατίας.

Προσβάλλετε δικαιώματα, που δεν έχουν διανοηθεί να θίξουν, όχι μόνο άλλες χώρες και φιλελεύθερες κυβερνήσεις, όπως η Γερμανία, για τα δικά τους μνημεία, αλλά ούτε καν τα ιδιωτικά ελληνικά μουσεία, αλλά και τα εποπτευόμενα από το Υπουργείο Πολιτισμού, όπως το Μουσείο της Ακρόπολης.

Αντιθέτως, εσείς επιτρέπετε την αγοραία χρήση των κινητών και ακίνητων μνημείων της χώρας, εις βάρος του δημοσίου συμφέροντος. Επιτρέπετε, χωρίς καν να ερωτηθεί το Υπουργείο, να μετατρέψει τις Καρυάτιδες σε μπουκάλια αναψυκτικών, για να διαφημιστεί! Αυτό κάνετε και επειδή επικαλείστε, δήθεν, την καλλιτεχνική έμπνευση, ερμηνεύοντας, περιοριστικά, τον όρο «απεικόνιση», ως «πιστή αποτύπωση της υφιστάμενης εικόνας ενός μνημείου», για να απελευθερώσετε οποιαδήποτε άλλη χρήση.

Διαβάζω, ενδεικτικά μόνο, τι ισχύει για την αδειοδότηση και τα τέλη, στο Μουσείο της Ακρόπολης από το σχετικό ΦΕΚ, που έχω εδώ και θα ήθελα να καταθέσω. Άρθρο 3, παράγραφος 3, λέει: «Ως πρόσβαση στο μουσειακό υλικό νοείται κάθε ενέργεια καταγραφής, προβολής, αναπαραγωγής, αντιγραφής και γενικά, η με κάθε μέσο μερική ή ολική αποτύπωση ή ανάπλαση ή ανασύνθεση αντικειμένων του ανωτέρω μουσειακού υλικού, που εκδηλώνεται, μέσω οποιουδήποτε υλικού ή άυλου φορέα και σε αισθητή μορφή, οπτική ή και ακουστική, με χρήση συμβατικών και τεχνολογικά προηγμένων εφαρμογών, όπως ιδίως η φωτογράφηση, η κινηματογράφηση, η ψηφιακή απόδοση, η τρισδιάστατη απεικόνιση του μουσειακού υλικού, η δημιουργία εικόνων, η ψηφιακή ανάπλαση εικόνας από το μουσειακό υλικό, η δημιουργία αντιγράφων των εκθεμάτων, απομιμήσεων και παραστάσεων, με βάση τα εκθέματα».

 Και συνεχίζει στο άρθρο 4, παράγραφος 5, «για την παραγωγή αναπαραγωγή και διάδοση στο κοινό» και λοιπά, όπως λέει, «με εικόνες των παραπάνω ή βασισμένες σε αναδόμηση, ανάπλαση, με βάση εικόνες του μουσειακού υλικού, απαιτείται για φυσικά ή νομικά πρόσωπα προηγούμενη άδεια του μουσείου, έναντι τέλους με απόφαση του διοικητικού συμβουλίου».

 Είναι πρωτοφανές, λοιπόν, εσείς να θέλετε να επιβάλλετε τη δική σας ερμηνεία και να νομοθετείτε, διαφορετικά, από την έννοια της αυτονόητης προστασίας και της κοινής λογικής, αφαιρώντας από το ελληνικό δημόσιο τα δικαιώματα αυτά, εξαιρώντας τα πάντα από την αδειοδότηση και τα τέλη, απλά αντίγραφα, απεικονίσεις και λοιπά ακόμη και εκμαγεία.

Δεν έχετε, θεωρούμε, ούτε την εντολή, ούτε το δικαίωμα να το κάνετε αυτό, εσείς και η Κυβέρνησή σας. Ούτε μια ιδιωτική εταιρεία δεν θα το έκανε αυτό, για τα δικά της δικαιώματα. Είναι το λιγότερο, που μπορώ, να πω, πραγματικά, ντροπή!

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κύρια Βέττα. Στο σημείο αυτό, ολοκληρώθηκε ο κατάλογος των Βουλευτών ομιλητών.

Το λόγο έχει η κυρία Υπουργός. Ορίστε.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Σας ευχαριστώ πολύ, κύριε Πρόεδρε.

Πριν ξεκινήσω τα του ΑΚΡΟΠΟΛ, να σταθώ στο σχολιασμό του κυρίου Σκουρολιάκου, περί δήθεν ψευδών δηλώσεων. Για να δούμε, λοιπόν, τα πράγματα λίγο πιο συγκεκριμένα. Μας είπε ο κ. Σκουρολιάκος ότι ο ΣΥΡΙΖΑ δημιούργησε την Ανώτατη Σχολή Παραστατικών Τεχνών. Μπράβο. Και καλώς, το έκανε. Τι σχέση έχει συγκεκριμένη Σχολή, με την αδιαβάθμητη καλλιτεχνική εκπαίδευση και με όλα τα προβλήματα καλλιτεχνικής εκπαίδευσης, τα οποία αντιμετωπίζει πλήθος φοιτητών και σπουδαστών;

Θα υπέθετα ότι ο κ. Σκουρολιάκος, ως ηθοποιός και απόφοιτος δραματικής σχολής, θα μπορούσε να μας πει, εάν ένας θεατρολόγος και ένας ηθοποιός έχουν την ίδια επαγγελματική αναγνώριση. Γιατί, περί αυτού πρόκειται. Λοιπόν, δεν υπάρχει ψευδής δήλωση. Είναι απλώς ένας τρόπος να δημιουργήσουμε την εντύπωση για τη Σχολή Παραστατικών Τεχνών ότι είναι το ίδιο, με τις αδιαβάθμητες σχολές καλλιτεχνικής εκπαίδευσης, που υπάρχουν στο Υπουργείο Πολιτισμού.

Μας είπε ο κύριος Σκουρολιάκος ότι η Κυβέρνηση του ΣΥΡΙΖΑ, το 2017, τακτοποίησε τον τίτλο σπουδών. Και μετά τι συνέβη; Μετά δημιούργησε χάος με τα πτυχία των αποφοίτων των δραματικών σχολών, διότι δημιούργησε αποφοίτους δύο ταχυτήτων, διότι η ρύθμιση, που έκανε, είναι μόνο μέχρι το 2003. Και αυτή η δήθεν λύση δημιούργησε και δημιουργεί ακόμα περισσότερα προβλήματα.

Δεν θέλω να σχολιάσω το Σταθμό Βενιζέλου, ο οποίος έχει γίνει απλώς μια προσφιλής «καραμέλα». Θα πω μόνον ότι η προσφυγή, με αντίστοιχα επιχειρήματα, στο Συμβούλιο της Επικρατείας, για την Απόφαση του Υπουργού Πολιτισμού, το 2014, απορρίφθηκε από το Συμβούλιο της Επικρατείας, πανηγυρικά. Λοιπόν, μην προσπαθείτε να προκαταβάλλετε. Από εκεί και πέρα.

Όσο για το τι έκανε ο ΣΥΡΙΖΑ για το ΑΚΡΟΠΟΛ; Ούτε καν τη διοικητική παραλαβή του κτιρίου δεν τολμήσατε να κάνετε, ως Κυβέρνηση.

Πάμε, τώρα, λοιπόν, στο θέμα μας. Άκουσα, με προσοχή, τους Εισηγητές των Κομμάτων και τους Βουλευτές, που έλαβαν το λόγο, στις προηγούμενες συνεδριάσεις και σήμερα. Οι αρνητικοί σχολιασμοί, που ακούστηκαν, συγκεντρώνονται - και στην ουσία, εξαντλούνται - στον κίνδυνο εμπορευματοποίησης της τέχνης, που, δήθεν, συνεπάγεται το ΑΚΡΟΠΟΛ. Και αυτό γιατί; Διότι, ένας από τους σκοπούς του νέου Οργανισμού αφορά στην καλλιέργεια δεξιοτήτων των μελών του πολιτιστικού και δημιουργικού κλάδου.

Παράλληλα, υπήρξε μια εμμονή ότι στόχος μας είναι να μετατρέψουμε, να μεταλλάξουμε τους καλλιτέχνες και τους δημιουργούς, σε managers και διαχειριστές. Ακούσαμε και για την «αγοραία και στρατευμένη τέχνη». Γιατί το ακούσαμε και αυτό, μέσα από μία μάλλον «έκθεση ιδεών», παρά ως έκφραση δημοσίων πολιτικών.

Και ο Εισηγητής της Νέας Δημοκρατίας, ορθά, μίλησε και σχολίασε τη στρατευμένη τέχνη, αφού η κυρία Χρηστίδου μας είπε ότι το ΑΚΡΟΠΟΛ, έτσι όπως το σχεδιάζουμε, θα εξασφαλίσει όσους θα είναι «υπάκουοι», δηλαδή, «στρατευμένοι».

Ο πολιτισμός, σύμφωνα με τη διεθνή βιβλιογραφία, αναγνωρίζεται, σαφώς, ως «διακριτός τομέας της οικονομίας, που χρησιμοποιεί πόρους, παράγει προϊόντα και υπηρεσίες, δημιουργεί εισόδημα και θέσεις εργασίας, δημιουργεί μετρήσιμες θετικές εξωτερικές οικονομίες, λόγω της διασύνδεσης του, με ποικίλους κλάδους και υπηρεσίες, μεταξύ των οποίων οι πολιτιστικές και δημιουργικές βιομηχανίες, οι οποίες αποτελούν - κατά την ΟΥΝΕΣΚΟ και όλους τους διεθνείς Οργανισμούς - τον πλέον ανερχόμενο, οικονομικά, τομέα διεθνώς».

Σας παραπέμπω στη σχετική μελέτη της Τράπεζας της Ελλάδος του 2014: «Η Έξυπνη Οικονομία. Πολιτιστικές και Δημιουργικές Βιομηχανίες στην Ελλάδα μπορούν να αποτελέσουν προοπτική εξόδου από την κρίση», αλλά και στη μελέτη της ΟΥΝΕΣΚΟ του Δεκεμβρίου του 2015, για τη συνεισφορά των πολιτιστικών και δημιουργικών βιομηχανιών, στην παγκόσμια οικονομία. Η μελέτη αυτή παρέχει μοναδικά δεδομένα. Χαρτογραφεί ένα πολυποίκιλο δημιουργικό κόσμο, αντανακλώντας την πολυμορφία, την οποία υποστηρίζει και η Σύμβαση της ΟΥΝΕΣΚΟ για την Προστασία και την Προώθηση της Πολυμορφίας στην Πολιτισμική Έκφραση. Παράλληλα, ενισχύει την παγκόσμια προσπάθεια από διεθνείς οργανισμούς για περισσότερα δεδομένα, σχετικά με τον ρόλο του πολιτισμού, στην εξέλιξη της κοινωνίας.

Μέσα, λοιπόν, από τις εκατοντάδες σελίδες της μελέτης, καταδεικνύεται ότι «οι δημιουργοί, ανά τον κόσμο, σε όλους τους τομείς, συμβάλλουν, σημαντικά, στην παγκόσμια οικονομία, τόσο από πλευράς εσόδων, όσο και από θέσεις εργασίας. Προστατεύοντας και ενδυναμώνοντας τους δημιουργούς, ενισχύεται η οικονομία. Οι πολιτιστικές και δημιουργικές βιομηχανίες συνεισφέρουν στην ανάπτυξη μιας βιώσιμης οικονομίας. Παρέχουν θέσεις εργασίας, αποφέρουν έσοδα και επιτρέπουν, σε εκατομμύρια ανθρώπους, να επιβιώσουν, οικονομικά, χάρη στο ταλέντο τους». Αυτό λέει η Ουνέσκο, ότι οι καλλιτέχνες, με κατάλληλη υποστήριξη, μπορεί να επιβιώσουν οικονομικά και αυτό είναι, που κάνει το ΑΚΡΟΠΟΛ. Όλα αυτά, κατά τη γνώμη σας, καθιστούν τον πολιτισμό και την τέχνη «αγοραία προϊόντα». Έ, όλα τα παραπάνω δεν τα λέμε εμείς, τα λέει η Ουνέσκο.

Σχετικά, με τους λοιπούς σκοπούς. Ακούσαμε, μάλλον, αντιφατικά σχόλια, περιβεβλημένα, βεβαίως, πάντα, με αρνητικό μανδύα και πώς θα μπορούσε, άλλωστε, να σχολιαστεί, ευθέως αρνητικά, ο καινοτόμος, για τα δεδομένα της χώρας μας, θεσμός της ανταλλαγής και φιλοξενίας καλλιτεχνών, τα λεγόμενα Residencies, αφού όλοι, ανεξαιρέτως, ταχθήκατε, υπέρ της δημιουργικής καλλιτεχνικής ώσμωσης. Την καλλιτεχνική ώσμωση ενθαρρύνει και ενισχύει το ΑΚΡΟΠΟΛ, όσο και αν επιμένετε να μην το κατανοείτε. Τι θα πει «κέντρο ώσμωσης τεχνών», μια εξαιρετικά ασαφής διατύπωση, στο σχέδιο νόμου του ΣΥΡΙΖΑ; Από εκεί και πέρα, τι σημαίνει, πώς επιτυγχάνεται αυτή η «ώσμωση», κάνοντας το ΑΚΡΟΠΟΛ στέκι; Αυτό δεν είναι ώσμωση.

 Ομοίως, δεν θα μπορούσε κανείς να είναι αρνητικός στην προσέγγιση του πολιτισμού, μέσα από τις νέες τεχνολογίες ή τη διοργάνωση δράσεων και εκδηλώσεων, για μεγάλες, μικρές ή και ειδικές κοινωνικές ομάδες ή τη χορήγηση υποτροφιών ή τη λειτουργία φυσικού και ψηφιακού κόμβου πληροφόρησης.

Ως εκ τούτου, δεν θα επανέλθω, σε αυτά. Θα αναφερθώ, μόνο εκ νέου, στον προβληματισμό σας ότι εμπορευματοποιείται η τέχνη, επειδή το ΑΚΡΟΠΟΛ σκοπεύει, μεταξύ άλλων, να καλλιεργήσει δεξιότητες και να παράσχει στους καλλιτέχνες εργαλεία και τεχνογνωσία, για την αξιοποίηση ευκαιριών και την εξεύρεση πόρων.

Τι μας είπατε, κύριοι Βουλευτές της Μείζονος Αντιπολίτευσης; Ότι οι καλλιτέχνες καθόλου δεν ενδιαφέρονται να μάθουν πώς να λειτουργούν μια επιχείρηση ή πώς να λειτουργούν, εντός μιας επιχειρηματικής δράσης. Ωστόσο, η πραγματικότητα, μάλλον δεν επιβεβαιώνει τη θέση αυτή. Πάνε πολλά χρόνια, που οι καλλιτέχνες προσπαθούν να λειτουργήσουν, με συμπράξεις είτε πρόκειται για θιάσους είτε πρόκειται για συνεργατικά μουσικά σχήματα είτε πρόκειται για κοινές εκθέσεις τέχνης. Δεν μπορεί, συνεπώς, να υποστηριχθεί βάσιμα, ότι δεν τους ενδιαφέρει να μπορούν να εκπροσωπούν, αποτελεσματικά, τις καλλιτεχνικές τους δομές και να τις διασυνδέουν, με το ευρύτερο καλλιτεχνικό γίγνεσθαι.

Μας είπαν, επίσης, ότι οι καλλιτέχνες πένονται και συνεπώς, αντί της δαπάνης για τους σχετικούς σκοπούς του ΑΚΡΟΠΟΛ, θα είναι προτιμότερο να ενισχυθούν, μέσω επιδομάτων και επιχορηγήσεων. Είπα και προχτές. Το Υπουργείο Πολιτισμού δεν αφίσταται όλων των διαδικασιών, που έχει για επιχορηγήσεις. Ωστόσο, έτσι όπως διατυπώθηκε η πρότασή σας αυτή, είναι μάλλον προσβλητική για τους καλλιτέχνες και, σε κάθε περίπτωση, κοντόφθαλμη. Προσβλητική, διότι φυλακίζει τον καλλιτεχνικό κόσμο, σε μια διαρκή ανάγκη ενίσχυσής του από το κράτος. Κοντόφθαλμη, διότι η επιδοματική και η επιχορηγική πολιτική, όταν υποστηρίζεται, ως λύση, είναι εξ ορισμού κοντόφθαλμη.

Επιπλέον, η πρότασή σας αυτή δεν μπορεί να στηρίξει αντίρρηση, κατά των σκοπών του ΑΚΡΟΠΟΛ, αν σκεφτεί κανείς ότι η παροχή στους δημιουργούς των εν λόγω εφοδίων ούτε απαγορεύει ούτε εμποδίζει την οικονομική ενίσχυση των καλλιτεχνών, όταν προκύπτει σχετική ανάγκη.

 Το μόνο, που ίσως επηρεάζεται, όταν ένας καλλιτέχνης πατάει στα δικά του πόδια, είναι ή ευαλωτότητά του στη χειραγώγηση. Στο ίδιο, νομίζω, προσβλητικό για τους καλλιτέχνες μοτίβο, ακούστηκε ότι θα είναι προτιμότερο να δοθούν χρήματα απευθείας στους καλλιτέχνες, προκειμένου να προσλάβουν εκείνοι ανθρώπους, που θα τους υποδεικνύουν τις ευκαιρίες και τις ορθές επιχειρηματικές επιλογές.

Η πρόταση αυτή, σαφώς, εμπεριέχει την παραδοχή ότι οι καλλιτέχνες, πράγματι, χρειάζονται επιχειρηματική καθοδήγηση, αλλά για κάποιο λόγο, επιμένετε ότι πρέπει να μην είναι οι ίδιοι γνώστες και κύριοι διαχειριστές της δουλειάς τους, αλλά κάποιοι άλλοι να κατέχουν τη γνώση και οι ίδιοι οι δημιουργοί και οι καλλιτέχνες να έχουν πάντα ανάγκη τον κάποιον άλλον. Η προσέγγισή σας αυτή, στην καλύτερη περίπτωση, είναι προσβλητική για τους καλλιτέχνες και τους δημιουργούς. Θα μπορούσε, φυσικά να υποκρύπτει, ακόμα και αλλότριους σκοπούς.

Σε κάθε περίπτωση, θέλω να επισημάνω το απλούστατο ότι το ΑΚΡΟΠΟΛ φιλοδοξεί να προσφέρει στους καλλιτέχνες, μεταξύ άλλων, τη δυνατότητα να εκπροσωπούν και να λειτουργούν τις δομές τους. Δεν υποχρεώνει κανέναν να συμμετάσχει, σε καμία διαδικασία επιμόρφωσης ή ενίσχυσης δεξιοτήτων. Προσφέρεται. Συνεπώς, η όποια παροχή, εκ μέρους του νέου φορέα, προφανώς, δεν αναιρεί τη δυνατότητα των καλλιτεχνών να λειτουργήσουν, όπως οι ίδιοι θα επιλέξουν.

Κυρίες και κύριοι Βουλευτές, τονίζω και πάλι - και δεν θα κουραστώ να τονίζω - ότι ενίσχυση των δημιουργών σημαίνει σεβασμός στην προσωπικότητα, στην αυτοτέλειά τους, την ελευθερία τους, στοιχεία, που είναι απαραίτητα, για την ελεύθερη δημιουργική έκφραση τους και που μπορεί, πραγματικά, να απογειωθεί, μέσα από τα σύγχρονα εργαλεία και τις πρωτοβουλίες, που δημιουργεί το Ακροπόλ.

Σχετικά με τα περί διορισμού των μελών του Δ.Σ. του Ακροπόλ από τον Υπουργό Πολιτισμού. Ξαναλέω αυτό, που προφανώς, όλοι γνωρίζετε. Έτσι συμβαίνει, σε όλα τα εποπτευόμενα νομικά πρόσωπα και έτσι προέβλεπε και το νομοσχέδιο του ΣΥΡΙΖΑ, το οποίο, περαιτέρω, προέβλεπε ακριβώς, όπως και το εξεταζόμενο σχέδιο, ότι ο Υπουργός Πολιτισμού ορίζει τον Διευθυντή και τους ορκωτούς ελεγκτές. Αν είχατε κάνει προηγουμένως, μια συγκριτική ανάγνωση, ίσως να είχαμε κερδίσει αρκετό χρόνο.

Όσον αφορά σε επιμέρους αντιρρήσεις, που θέσατε, όπως, για παράδειγμα, ότι η διοίκηση του Ακροπόλ, δεν μπορεί να αρνηθεί στο Υπουργείο να κάνει χρήση των χώρων του Ακροπόλ, αυτά, επιτρέψτε μου, να πω ότι είναι αστεία πράγματα. Αλλά, αφού σας απασχόλησε τόσο, το αφαιρέσαμε από το σχέδιο νόμου. Επίσης, αφού το θέσατε, προβλέψαμε, ήδη, ότι ένα μέλος του Δ.Σ. υποδεικνύεται από τους εργαζόμενους. Προβλέψαμε, επίσης, και ανανέωση της θητείας του Δ.Σ., όπως προτείνατε. Θα αντιπαρέλθω τα λοιπά, που ακούστηκαν, περί του ότι τα πέντε μέλη Δ.Σ. είναι άμισθα και ότι το δημόσιο συμφέρον θα εξυπηρετείτο, καλύτερα, από το σχέδιο νόμου του ΣΥΡΙΖΑ, που προέβλεπε 7 μέλη έμμισθα. Όπως θα αντιπαρέλθω και το ότι οι 17 θέσεις προσωπικού, που προβλέπει το εξεταζόμενο σχέδιο, προσβάλλουν το δικαίωμα στην εργασία, το οποίο, όπως είπε η κυρία Χρηστίδου, προστάτευε το σχέδιο του ΣΥΡΙΖΑ, που προέβλεπε 32 θέσεις.

Σε σχέση με όσα μας είπαν οι φορείς. Θέλω να επισημάνω τη θετική τους ανταπόκριση, στη δημιουργία του νέου φορέα, καθώς είπαν ότι έλειπε από τη χώρα. Θέλω να ευχαριστήσω τον κύριο Καραμιτσάνη, από το Διεθνές Φεστιβάλ Animation για την αναγνώριση της αναγκαιότητας ίδρυσης του Aκροπόλ. Και να τον διαβεβαιώσω, ότι πράγματι, ο νέος φορέας φιλοδοξεί να προσφέρει προτάσεις, με πολλαπλασιαστικό παραγωγικό αποτέλεσμα, στους μικρούς σχηματισμούς παραγωγής κινουμένων σχεδίων, που, ήδη, επιχειρούν, στην Ελλάδα.

Θέλω να συμφωνήσω με την κυρία Συγκενιώτου, από την Πανελλήνια Ομοσπονδία Θεάματος, ότι το σχέδιο νόμου έρχεται, σε μια δύσκολη περίοδο, για τους καλλιτέχνες και να τη διαβεβαιώσω, ότι το Ακροπόλ σκοπεί, ακριβώς, στο δικό της όραμα, περί πολιτιστικής όασης, συνδεδεμένης τόσο με τη μεγάλη όσο και με τη μικρή καλλιτεχνική δημιουργία.

Θέλω να ευχαριστήσω την κυρία Τομπούλη, από την Ένωση μη Κερδοσκοπικών Θιάσων, η οποία, ορθά, επεσήμανε τον πολλαπλό υποστηρικτικό εκπαιδευτικό και συμβουλευτικό ρόλο του Ακροπόλ και τη στόχευσή του στην ενίσχυση των συνεργασιών, μεταξύ των καλλιτεχνών και στην ανάπτυξη πολιτικών προσέλκυσης.

Να ευχαριστήσω τον κύριο Λεοντάρη, από την πρωτοβουλία Support Art Workers, που αναγνώρισε ότι η παροχή τεχνογνωσίας είναι θετικό στοιχείο και να τον διαβεβαιώσω, ότι αυτή η πρωτοβουλία έχει να προσφέρει, ιδίως τώρα, σε αυτούς τους καιρούς, για τους καλλιτέχνες, που ορθά περιγράφει.

Να ευχαριστήσω την κυρία Κανελλοπούλου, που αναγνώρισε ότι οι στόχοι του Ακροπόλ αξιολογούνται, ως θετικοί και να συμφωνήσω μαζί της, ότι μια πρωτοβουλία έχει προφανώς περιθώρια βελτίωσης, για τα οποία και το Υπουργείο θα είναι σε συνεχή επαγρύπνηση.

Να ευχαριστήσω τον κ. Γάλλια, από το Πολιτιστικό Σωματείο «Ήρως ‘Αγγελος», που καλοδέχτηκε τη δημιουργία του Ακροπόλ και να τον διαβεβαιώσω, ότι αδιαμφισβήτητα ανήκει στη φιλοσοφία του Ακροπόλ η ενίσχυση των τεχνών και των δημιουργών, όπως και το ότι το Ακροπόλ θα συμπεριλαμβάνει ανθρώπους από όλες τις τέχνες, με γνώση των θεμάτων, των τάσεων και των προοπτικών των τεχνών του 21ου αιώνα.

Κυρίες και κύριοι Βουλευτές. Όπως, ήδη, έχω αναφέρει, με το προτεινόμενο σχέδιο νόμου, υλοποιούμε προγραμματική μας δέσμευση, για τη δημιουργία ενός σύγχρονου ευέλικτου και κυρίως, πρότυπου φορέα, που θα βοηθά τον καλλιτεχνικό και δημιουργικό κόσμο να ενημερώνεται, να αξιοποιεί ευκαιρίες, να διαλέγεται με την τεχνολογία, να επικοινωνεί τόσο μεταξύ των μελών του όσο και με το γενικό κοινό και να είναι σε διαρκή επαφή, με το διεθνές καλλιτεχνικό και πολιτιστικό γίγνεσθαι.

Αναφορικά τώρα με το Β΄ Μέρος του νομοσχεδίου. Με το άρθρο 15, ρυθμίζεται το ζήτημα των υπαλλήλων του Υπουργείου, που είναι περισσότερο από 15 χρόνια αποσπασμένοι στο Εθνικό Θέατρο, το Κρατικό Θέατρο Βορείου Ελλάδος και τη Λυρική Σκηνή και έχουν αποκτήσει σημαντικότατη εμπειρία, στην υποστήριξη της προετοιμασίας και στην υλοποίηση των παραστάσεων. Οι αποσπάσεις αυτές έληξαν, στις 31/12/2019. Ενδεχόμενη αποχώρηση των εν λόγω υπαλλήλων είναι προφανές ότι θα δυσχεράνει, σε μεγάλο βαθμό, τη λειτουργία των ως άνω φορέων. Για το λόγο αυτόν, με την προτεινόμενη διάταξη, προβλέπουμε παράταση των αποσπάσεων, έως τις 31/12/2020, με δυνατότητα ισόχρονης ανανέωσης, με απόφαση του αρμοδίου οργάνου, ύστερα από αίτηση του υπαλλήλου.

Με το άρθρο 16, επιλύουμε το ζήτημα της επιστροφής στους ανθρώπους, που αγόρασαν εισιτήριο για εκδήλωση, που ακυρώθηκε ή αναβλήθηκε, λόγω της πανδημίας. Συγκεκριμένα, προβλέπουμε τη δυνατότητα του διοργανωτή να προσφέρει στον πελάτη ισόποσο πιστωτικό σημείωμα, που θα ισχύει, για την παρακολούθηση της αναβληθείσας ή άλλης εκδήλωσης, που θα πραγματοποιηθεί, μέχρι 30/9/2021. Σε περίπτωση, που αυτό δεν καταστεί δυνατό, τον Οκτώβρη του 2021, θα πρέπει ο επιχειρηματίας να επιστρέψει τα χρήματα στον πολίτη.

Ακούσαμε ότι, με τη ρύθμιση αυτή, θέλουμε να πλήξουμε τον πολιτιστικό κλάδο. Θα δημιουργούσαμε πλήγμα, αν δεν κάναμε τη ρύθμιση. Είναι μια συνήθης διαδικασία, που εφαρμόζεται, διεθνώς, αν ο κάτοχός του voucher δεν έχει ικανοποιηθεί από τις εναλλακτικές, που του προσφέρονται, τότε θα λάβει πίσω τα χρήματά του.

 Θεωρούμε σημαντικότατη τη ρύθμιση, που δίνει επιτέλους, το Εθνικό Μουσείο Σύγχρονης Τέχνης, χωρίς αντάλλαγμα, τη στέγη του στο κτίριο του Φιξ.

Με το άρθρο 18, προβλέπουμε προθεσμία, έως 31/12/2020, για να προχωρήσουν οι κανονισμοί εσωτερικής λειτουργίας του Ελληνικού Κέντρου Κινηματογράφου, της Εθνικής Λυρικής Σκηνής και του Οργανισμού Μεγάρου Μουσικής Αθηνών, τις οποίες ο ΣΥΡΙΖΑ δεν έκανε καμία ιδιαίτερη προσπάθεια να ολοκληρώσει.

Για το άρθρο 21, επισημαίνω ξανά, ότι δεν κάνει τίποτα περισσότερο από το να εξορθολογήσει τις αρμοδιότητες του αυτοτελούς τμήματος Τύπου, Επικοινωνίας και Προβολής και να δημιουργήσει ένα τμήμα δημοσίων σχέσεων και εθιμοτυπίας, όπως έχουν όλα τα Υπουργεία Πολιτισμού και όχι μόνο, σε όλο τον κόσμο.

 Η εθιμοτυπία και το πρωτόκολλο, σε ένα Υπουργείο Πολιτισμού, οφείλει να ανήκει στην υπηρεσιακή δομή του Υπουργείου και να μην εναπόκειται στους μετακλητούς υπαλλήλους του γραφείου του Υπουργού, όπως επιτακτικά μας προτείνετε.

Σχετικά με το άρθρο 22, που ορίζει το Διευθυντή Φεστιβάλ Θεσσαλονίκης, ως όργανο διοίκησης, θα τονίσω ξανά ότι πρόκειται για θέση τέτοιου φόρτου και ευθύνης, που δικαιολογεί τη φύση του, ως οργάνου διοίκησης και τον καθορισμό των αποδοχών του, με Κοινή Υπουργική Απόφαση. Αυτό εμείς το αναγνωρίζουμε και το ρυθμίζουμε, αν και το πρόσωπο, που σήμερα κατέχει αυτή τη θέση, είναι πρόσωπο, που διόρισε ο ΣΥΡΙΖΑ !

Με το άρθρο 23, διευρύνονται οι αρμοδιότητες του Διοικητικού Συμβουλίου του Ελληνικού Κέντρου Κινηματογράφου και ρυθμίζονται θέματα, για τον τρόπο πρόσληψης, την κάλυψη θέσεων, μέσω αποσπάσεων και την ανάθεση έργου, σύμφωνα με το ν.4412/2016.

 Με το άρθρο 24 και προς το σκοπό της ενίσχυσης της διοικητικής δομής και βελτίωσης της αποτελεσματικότητας των εποπτευόμενων από το Υπουργείο Πολιτισμού Νομικών Προσώπων Ιδιωτικού Δικαίου, με κύριο σκοπό καλλιτεχνικής ή πολιτιστικής φύσης, δηλαδή, ιδίως μουσεία και θέατρα, συστήνουμε θέση διοικητικού οικονομικού Διευθυντή σε κάθε νομικό πρόσωπο, ο οποίος θα αναλάβει την εποπτεία και το συντονισμό των διοικητικών και οικονομικών υπηρεσιών. Έτσι, ικανοποιείται αίτημα των ήδη υπηρετούντων καλλιτεχνικών διευθυντών, που θα μπορούν πλέον να επιτελέσουν απερίσπαστοι το καλλιτεχνικό και επιστημονικό τους έργο, χωρίς να είναι επιφορτισμένοι, με διοικητικά βάρη.

 Η κυρία Χρηστίδου μίλησε, προηγουμένως, για εν λευκώ εξουσιοδότηση του Υπουργού Πολιτισμού. Οφείλετε να ξέρετε ότι κάθε φορέας έχει τις δικές του ιδιαιτερότητες, οι οποίες πρέπει να ληφθούν υπόψη, προκειμένου να διαμορφωθούν οι αρμοδιότητες.

Εάν η Κυβέρνηση ΣΥΡΙΖΑ – ΑΝΕΛ ενδιαφερόταν, για την εύρυθμη λειτουργία των εποπτευόμενων φορέων του Υπουργείου, καλά θα είχε κάνει να είχε ασχοληθεί, με τη σύνταξη των εσωτερικών κανονισμών λειτουργίας και να μην παραδώσει το χάος, που παρέδωσε στους φορείς.

Κυρίες και κύριοι Βουλευτές, άφησα για το τέλος τα άρθρα 20 και 22.

 Σχετικά με το άρθρο 20, για το οποίο τόσα ακούστηκαν από τους Βουλευτές, θυμίζω ότι ρυθμίζει το ζήτημα της άδειας, που απαιτείται να λάβει κανείς από το Υπουργείο Πολιτισμού, προκειμένου να απεικονίσει ένα μνημείο, δηλαδή, προκειμένου να το φωτογραφίσει, να το βιντεοσκοπήσει, να διαδώσει τις φωτογραφίες ή το βίντεο στο κοινό.

Η ρύθμιση, που προτείνουμε, επαναλαμβάνει ακριβώς τη ρύθμιση, που ισχύει, αυτήν τη στιγμή, περί αδειοδότησης, έναντι τέλους, υπέρ του Ταμείου Αρχαιολογικών Πόρων, περί έκδοσης Υπουργικής Απόφασης, που θα καθορίσει τους όρους και τη διαδικασία χορήγησης αυτής της άδειας, περί των τεχνολογικών μεθόδων απεικόνισης και περί της απαγόρευσης έκδοσης ακριβών αντιγράφων μνημείων από ιδιώτες.

Περί της απαγόρευσης έκδοσης ακριβών αντιγράφων μνημείων από ιδιώτες !

Εάν μπείτε στον κόπο να διαβάσετε τη διάταξη, θα το δείτε πάρα- πάρα πολύ καθαρά.

Ομοίως, επαναλαμβάνεται ακριβώς η ισχύουσα ρύθμιση, περί δυνατότητας απαλλαγής από την καταβολή του τέλους, δυνάμει Κοινών Υπουργικών Αποφάσεων των Υπουργών Οικονομικών και Πολιτισμού.

Συνεπώς, καμία μείωση των εσόδων δεν επιφέρει η προτεινόμενη ρύθμιση, αφού η δυνατότητα απαλλαγής από το τέλος, ήδη, προβλέπεται. Ποιο είναι το νέο στοιχείο, που εισάγει η προτεινόμενη ρύθμιση; Ότι ορίζει την έννοια της απεικόνισης μνημείου, σύμφωνα με την υπόδειξη και την ομόφωνη γνωμοδότηση του Νομικού Συμβουλίου του Κράτους, κατά τρόπο, που να είναι σαφές ότι δεν χρειάζεται να ζητήσει άδεια από το Υπουργείο και να πληρώσει τέλη ούτε ο καλλιτέχνης, που εμπνέεται και ζωγραφίζει ένα μνημείο, γιατί αυτό το απαγορεύει η συνταγματική ελευθερία της τέχνης και η νομοθεσία περί πνευματικής δημιουργίας, ούτε ο όποιος άνθρωπος ανεβάζει στα μέσα κοινωνικής δικτύωσης μια φωτογραφία του, μπροστά σε ένα μνημείο. Γιατί τα μνημεία είναι παράγοντας της κοινωνικής μας ζωής και συνιστώσα του ευ ζην.

Η καλλιτεχνική παρέμβαση είναι ελεύθερη από το Σύνταγμα. Αν ξεπεράσει τα όρια και αγγίξει την προσβολή, εδώ το λόγο έχει ο ποινικός νόμος και ο εισαγγελέας. Αυτά είναι γνωστά πράγματα. Μην θέλετε, σκοπίμως, να τα παραγνωρίζετε. Η άγνοιά σας της αρχαιολογικής νομοθεσίας προκύπτει, βεβαίως, από τη διάκριση, που κάνατε, για τα βυζαντινά και μεταβυζαντινά μνημεία. Από πού προκύπτει κάτι τέτοιο;

Δεν θα επαναλάβω και δεν θα μπω στον πειρασμό να απαντήσω στη μικροπολιτική, που κάνετε, με την Αγία Σοφία. Ελέχθη, λοιπόν, ότι βυζαντινά και μεταβυζαντινά μνημεία μένουν εκτός κάθε προστασίας. Ε, όχι, λοιπόν, αυτό δεν ισχύει.

Η διάταξη λέει «αδειοδότηση και τέλος για όλα τα μνημεία, που ανήκουν στο ελληνικό δημόσιο», άρα, η διάταξη καλύπτει τα βυζαντινά, διότι, ως το 1453, σύμφωνα με το νόμο 3028 του 2002 ανήκουν στο δημόσιο και για τα μεταβυζαντινά, εφόσον ανήκουν στο δημόσιο.

Είπατε, επίσης, πως μπορεί ο καθένας να δημιουργήσει μια τρισδιάστατη σάρωση ενός μνημείου και να τη χρησιμοποιήσει, αν δεν έχει κερδοσκοπικό χαρακτήρα. Ε, όχι, δεν έχετε διαβάσει τη διάταξη. Ουδόλως, την έχετε διαβάσει ή λέτε ότι δεν την έχετε κατανοήσει, ακόμη και αν την έχετε διαβάσει. Η διάταξη λέει, σαφώς, ότι για τη σάρωση ενός μνημείου απαιτείται άδεια και τέλος για τη δημιουργία τρισδιάστατου μοντέλου, ανεξάρτητα από τον κερδοσκοπικό σκοπό. Το λένε ρητά οι παράγραφοι 4αβ και 4αββ.

Τώρα, να σας θυμίσω, μιας και αναφερθήκατε στα μπουκάλια, στην coca cola και λοιπά. Τον Αύγουστο του 2018, η coca cola παρουσίασε μια αναμνηστική συλλεκτική φιάλη, επί της οποίας υπήρχε σκίτσο - σύνδεση τοιχογραφιών του Παλατιού της Κνωσού. Αν δεν κάνω λάθος, το 2018, ήταν Κυβέρνηση ΣΥΡΙΖΑ. Το Υπουργείο Πολιτισμού, διά της αρμόδιας εφορείας, αποφάνθηκε ότι δεν απαιτείται η λήψη άδειας για τη χρήση αυτή, από την coca cola. Το Νοέμβριο του 2018, νομίζω και πάλι Κυβέρνηση ήταν ο ΣΥΡΙΖΑ, η ίδια τακτική ακολουθήθηκε, πάλι, από την coca cola, όταν η Εφορεία Αρχαιοτήτων Αθηνών αποφάνθηκε ότι δεν απαιτείται άδεια χρήσης, για την ελεύθερη σχεδιαστική απεικόνιση του Παρθενώνα.

Επομένως, σταματήστε να μιλάτε και να αφήνετε υπονοούμενα, για την όποια ιδιαίτερη μεταχείριση της coca cola. Επί των ημερών σας, συνέβη, το 2018, είσαστε εσείς Κυβέρνηση.

Τέλος, γι΄ αυτό, το οποίο αναφέρετε, για την Έκθεση του Γενικού Λογιστηρίου του Κράτους, διαβάζω από την Έκθεση, δεν μιλάει κατ’ αρχήν το Γενικό Λογιστήριο για απώλεια εσόδων, μιλάει για ενδεχόμενη απώλεια εσόδων από την παρεχόμενη – ακούστε, μη βιάζεστε, κύρια Χρηστίδου, μη βιάζεστε, μη βιάζεστε – η Έκθεση, λοιπόν, του Γενικού Λογιστηρίου μιλάει για ενδεχόμενη απώλεια εσόδων από την παρεχόμενη δυνατότητα έκπτωσης του τέλους χορήγησης της άδειας παραγωγής, αναπαραγωγής και διάδοσης στο κοινό απεικονίσεων και αντιγράφων μνημείων, το ύψος της οποίας δεν δύναται να προσδιοριστεί, εξαρτώμενη από πραγματικά γεγονότα. Δεν μπορεί, προφανώς, να το προσδιορίσει, γιατί δεν ξέρει πόσες φορές θα ζητηθεί η άδεια. Αυτό να είναι σαφές και επίσης, να σας παραπέμψω, γιατί οφείλετε να το ξέρετε, ως κοινοβουλευτική, ότι σε όλες τις διατάξεις δημοσιονομικού ενδιαφέροντος, για τις οποίες το Γενικό Λογιστήριο δεν μπορεί να προσδιορίσει τη δαπάνη, χρησιμοποιεί ακριβώς την ίδια φράση. Στην ίδια δε Έκθεση του Γενικού Λογιστηρίου αναφέρεται, εξαιτίας των προτεινόμενων ρυθμίσεων, ότι θα υπάρξει αύξηση εσόδων, από την καταβολή τέλους, για τη χορήγηση άδειας, για την πραγματοποίηση πολιτιστικών ή άλλων εκδηλώσεων και λοιπά. Επομένως, μην επιχειρείτε να απομονώσετε φράσεις, μόνο και μόνο, για να δημιουργήσετε εντυπώσεις. Ας διαβάζατε λίγο καλύτερα, κυρία Χρηστίδου, δεν βλάπτει!

Τέλος, με το άρθρο 22, διαγράφονται όροι, που είχαν προστεθεί, στους ορισμούς του Αρχαιολογικού Νόμου, οι οποίοι, όμως, δεν χρησιμοποιούνται και δεν αποθησαυρίζονται σε κανένα σημείο του ν. 3028, για την προστασία των αρχαιοτήτων και εν γένει της πολιτιστικής κληρονομιάς.

Συγκεκριμένα, δυνάμει του άρθρου 26 του ν. 4447/2016, προστέθηκε στο άρθρο 2 του αρχαιολογικού νόμου ο προσδιορισμός των εννοιών «μήτρα», «μοντέλο», «εκμαγείο ή μήτρα παραγωγής» και «εμπνευσμένες εφαρμογές», οι οποίοι όροι δεν χρησιμοποιούνται ποτέ στο κείμενο του αρχαιολογικού νόμου, απλώς προστέθηκαν, για να δημιουργήσουν εντύπωση και να μπερδέψουν τον κόσμο ! Με τον ίδιο ν. 4447/2016, προστέθηκε ο προσδιορισμός των εννοιών «ακριβές αντίγραφο» και «αντίγραφο», για τους οποίους προβλέπει πλέον συγκεκριμένα πράγματα το προτεινόμενο άρθρο 20 του σχεδίου νόμου. Σας ευχαριστώ.

 **ΓΕΩΡΓΙΟΣ ΣΤΥΛΙΟΣ(Πρόεδρος της Επιτροπής):** Κυρία Υπουργέ, θα θέλατε να μιλήσετε για την τροπολογία, που έχει κατατεθεί;

Ορίστε, έχετε το λόγο.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Ναι.Έχει κατατεθεί μια τροπολογία, η οποία αντικαθιστά το άρθρο 66E του ν. 2121/1993, «περί ενίσχυσης της προστασίας των δικαιωμάτων στο διαδίκτυο». Η αποτελεσματική προστασία των δικαιωμάτων πνευματικής ιδιοκτησίας και των συγγενικών δικαιωμάτων αποτελεί σταθερή και κύρια επιδίωξη του Υπουργείου Πολιτισμού και Αθλητισμού και αυτής της Κυβέρνησης. Δεν αρκεί, όμως, να διακηρύττουμε, απλώς, ότι οι δικαιούχοι πρέπει να απολάβουν της δυνατότητας αποκόμισης κέρδους, από τη δημιουργική δραστηριότητά τους. Το στοίχημα είναι η εμπραγμάτωση της δυνατότητας αυτής. Δυστυχώς, οι διαδικτυακές προσβολές των δικαιωμάτων πνευματικής ιδιοκτησίας και των συγγενικών δικαιωμάτων, δηλαδή, τα φαινόμενα της διαδικτυακής πειρατείας, έχουν λάβει ανησυχητικές διαστάσεις, οι οποίες, καθημερινά, μεγεθύνονται και αυτό μπορούμε να το δούμε και να το παρακολουθήσουμε όλοι μας. Η κατάσταση αυτή δεν μπορεί να είναι ανεκτή, από το δίκαιο ούτε σε ένα κράτος δικαίου. Για το λόγο αυτόν, εισάγουμε τις αναγκαίες κανονιστικές αλλαγές, ώστε να διευρύνουμε το θεσμικό οπλοστάσιο της Επιτροπής για τη Γνωστοποίηση Διαδικτυακής Προσβολής Δικαιωμάτων Πνευματικής Ιδιοκτησίας και Συγγενικών Δικαιωμάτων και να θωρακίσουμε τις αποφάσεις της από πιθανές καταστρατηγήσεις.

Με την τροπολογία, εισάγονται δύο βασικές καινοτομίες. Η Επιτροπή, πλέον, δεν περιορίζεται να καλεί τους προσβολείς των δικαιωμάτων να απομακρύνουν το συγκεκριμένο περιεχόμενο από ορισμένη ιστοσελίδα ή να διακόπτει την πρόσβαση σε αυτήν. Δίνεται, πλέον, η δυνατότητα να λάβει οποιοδήποτε μέτρο κρίνει πρόσφορο και το οποίο στοχεύει στην παύση, στην αποτροπή επανάληψης ή και στην πρόληψη της προσβολής. Καθίσταται, έτσι, δυνατή η έκδοση δυναμικών αποφάσεων, για την απομάκρυνση του παράνομου περιεχομένου από το διαδίκτυο, dynamic site blocking. Εάν μετά την έκδοση της αρχικής απόφασης της Επιτροπής για τη Γνωστοποίηση Διαδικτυακής Προσβολής Δικαιωμάτων Πνευματικής Ιδιοκτησίας και Συγγενικών Δικαιωμάτων, επαναλαμβάνεται η ίδια παραβίαση ή απειλείται επανάληψη της προσβολής του περιεχομένου, στο οποίο αφορά η εν λόγω απόφαση, για παράδειγμα, μέσω αναδρομολόγησης στο παράνομο περιεχόμενο, από άλλο όνομα χώρου, υιοθετείται μία πολύ γρήγορη, μια fast track, διαδικασία, με την οποία μπορεί ο αιτών, χωρίς την καταβολή νέου τέλους, να επιτύχει την έκδοση απόφασης, εντός 15 ημερών από την Επιτροπή, σχετικά με την παραβίαση.

Σκοπός μας είναι να αποτραπεί το φαινόμενο - της συχνής στην πράξη - παράκαμψης των αποφάσεων για διακοπή πρόσβασης, σε συγκεκριμένα ονόματα χώρου και υποτομείς χώρου ή και διευθύνσεις διαδικτυακού πρωτοκόλλου, από τους διαχειριστές των παράνομων ιστότοπων, με τη χρησιμοποίηση νέων ονομάτων χώρου και υποτομέων χώρου, δηλαδή, τα domain names και τα subdomains ή και νέων διευθύνσεων διαδικτυακού πρωτοκόλλου του IP ADRESS, που παρέχουν πρόσβαση, στο περιεχόμενο του ιστότοπου η λειτουργία του οποίου έχει διακοπεί.

Σημειώνεται, ότι αντίστοιχες παρεμβάσεις, σε επίπεδο κρατών – μελών, ενθαρρύνει η Ευρωπαϊκή Επιτροπή στις κατευθυντήριες Οδηγίες της, αναφορικά με την επιβολή δικαιωμάτων διανοητικής ιδιοκτησίας, προκειμένου να αντιμετωπισθούν περιπτώσεις, τις οποίες, αμέσως μετά την έκδοση της απαγορευτικής διάταξης, ο ίδιος, κατ’ ουσία, ιστότοπος καθίσταται διαθέσιμος, με διαφορετική διεύθυνση IP ή URL.

 Συνεπώς, με τη νέα ρύθμιση, αναβαθμίζουμε το θεσμικό ρόλο της Επιτροπής, εντείνουμε την προστασία των δικαιωμάτων πνευματικής ιδιοκτησίας και των συγγενικών δικαιωμάτων και αντιμετωπίζουμε, λυσιτελώς, την παραβατικότητα στο διαδίκτυο, εστιάζοντας στην αποτελεσματική και ταχεία διακοπή της πρόσβασης, στο παράνομο περιεχόμενο. Εστιάζουμε, δηλαδή, πρωτίστως, στον περιορισμό της προσφοράς παράνομου περιεχομένου, αντί να επιδιώκουμε την εκ των υστέρων χρονοβόρα και αλυσιτελή πάταξη της ζήτησης. Νομίζω, ότι είναι μια τροπολογία, είναι μια διάταξη, η οποία ενισχύει το ρόλο της Επιτροπής. Η εφαρμογή της θα λειτουργήσει, δυναμικά, στην προστασία της πειρατείας. Ευχαριστώ.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ:** Κύριε Πρόεδρε, ζητώ το λόγο επί προσωπικού.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ορίστε, κύριε Σκουρολιάκο, έχετε τ**ον λόγο για ένα λεπτό, να μας πείτε ποιο είναι το προσωπικό.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε, θα ήθελα να τοποθετηθώ για το θέμα, που με ανακάλεσε η κυρία Υπουργός, όσον αφορά τις θεατρικές σπουδές. Θέλω να πω, ότι στο χάος, που άφησε η Ν.Δ. και το ΠΑ.ΣΟ.Κ., τα προηγούμενα χρόνια, στον τομέα των θεατρικών σπουδών, αυτό που προσπάθησε και έκανε ο ΣΥΡΙΖΑ, ήταν να αποκαταστήσει την αδικία, για κάποιους απόφοιτους δραματικών σχολών, που το ’93, όταν διαλύθηκε η ΑΣΠΑΙΤΕ, δηλαδή η Ανώτατη Σχολή Παιδαγωγικής και Τεχνολογικής Εκπαίδευσης, έχασαν τη διαβάθμιση. Άνθρωποι, οι οποίοι ήταν, την ίδια ώρα, στη σχολή, συμφοιτητές, συμμαθητές τελείωσαν μαζί, κάποιοι πρόλαβαν και πήραν τη διαβάθμιση, μετά καταργήθηκε η ΑΣΠΑΙΤΕ και δεν είχαν διαβάθμιση, αυτό το έλυσε ο ΣΥΡΙΖΑ.

 Το προσωπικό είναι, όταν θα είσαστε Πρόεδρος, θα σας το εξηγήσω, απάνω εκεί, ακόμα είσαστε εκεί που κάθεστε !

**ΓΕΩΡΓΙΟΣ** **ΣΤΥΛΙΟΣ (Πρόεδρος της** **Επιτροπής):** Κύριε Σκουρολιάκο, ολοκληρώστε, κάνατε την τοποθέτησή σας.

 **ΠΑΝΑΓΙΩΤΗΣ** **ΣΚΟΥΡΟΛΙΑΚΟΣ:** Παραλάβαμε μία κατάσταση στις σχολές θεάτρου, αλλά και στα ωδεία και παντού, που την ξέρουν όλοι. Δεκάδες, εκατοντάδες εργαστήρια, σχολές, που δεν τις ελέγχει κανένας. Ως Διευθυντής της Ανώτερης Σχολής Δραματικής Τέχνης του Πειραϊκού Συνδέσμου, έζησα τη φιλότιμη προσπάθεια των υπαλλήλων του Υπουργείου, που, όμως, είχαν δεμένα τα χέρια τους, γιατί ήταν πολύ λίγοι στον αριθμό και δεν τους δινόταν η ευκαιρία να ελέγξουν την κατάσταση.

Η κυρία Υπουργός μας είπε ότι θέλει να μας μάθει να κάνουμε τη δουλειά μας, ως επαγγελματίες. Είπα και χθες ότι είμαστε μάνατζερ του εαυτού μας, μην προσπαθεί να μας μάθει κάτι, που το ξέρουμε και το κάνουμε; Και τέλος, να σημειώσω, ότι ευχαρίστησε πολλούς από τους εκπροσώπους των φορέων, που είχαμε προχθές, που διαφώνησαν όλοι με το νομοσχέδιο, πράγμα που σημαίνει ότι αντιλαμβάνεται τις ενστάσεις τους και αυτό είναι πολύ καλό, έστω και αν επιμένει στην ψήφιση αυτού του νομοσχεδίου. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Χρηστίδου, επί προσωπικού.

**ΡΑΛΛΙΑ ΧΡΗΣΤΙΔΟΥ:** Κοιτάξτε, κύριε Πρόεδρε, το να διαφωνούμε με τις πολιτικές, το ένα Κόμμα με το άλλο, είναι κάτι παραγωγικό, θεμιτό και προάγει και τη δημοκρατία και γι’ αυτό είμαστε εδώ, για να ανταλλάσσουμε απόψεις. Όλα καλά, μέχρι εδώ, αλλά όταν διαφωνούμε με κάτι, που ακούγεται, από την άλλη πλευρά και δεν έχουμε το επιχείρημα ή θεωρούμε ότι είναι πιο εύκολο, για να υποστηρίξουμε τη θέση μας, να προσβάλλουμε προσωπικά, λέγοντας στον Εισηγητή του άλλου Κόμματος, «Μάθετε, λίγο να διαβάζετε», ενώ την προηγούμενη, ακριβώς στιγμή, ακριβώς την προηγούμενη στιγμή, η κυρία Υπουργός έκανε ξεκάθαρη ερμηνεία της ομιλίας μου ! Ουδέποτε μίλησα, για στρατευμένη τέχνη και τα πρακτικά είναι εδώ. Κάνει ερμηνεία αυτού που είπα και το είπε και η ίδια μόνη της. «Είπατε αυτό κι αυτό κι αυτό, δηλαδή, στρατευμένη τέχνη»! Αυτό είναι μια δική σας υπόθεση, δεν σας δίνει το δικαίωμα να λέτε ότι δεν ξέρω να διαβάζω.

Κλείνω με αυτό, δεν ξέρω για ποιο λόγο η Ν.Δ., αυτή τη στιγμή, επιλέγει αυτόν τον τρόπο, να διαστρεβλώνει τα λόγια των Βουλευτών και των Βουλευτριών του ΣΥΡΙΖΑ. Δεν ξέρω για ποιο λόγο το κάνει. Ο κόσμος θα καταλήξει στα δικά του συμπεράσματα. Σας ευχαριστώ, θερμά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αυτό είναι το μόνο σίγουρο, ο κόσμος θα καταλήξει στα δικά του συμπεράσματα.

Να το διευκρινίσω, κυρία Υπουργέ, ότι αναφερθήκατε στο άρθρο 20 και ότι δώσατε εξηγήσεις επαρκείς και χθες και σήμερα; Πείτε το εσείς, κυρία Υπουργέ.

Το λόγο έχει η κυρία Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Προφανώς, αφορά το άρθρο 20. Όσο για το ποιος διαστρεβλώνει, ας σκεφτούν λίγο ποιος ήρξατο χειρών αδίκων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 25 γίνονται δεκτά, κατά πλειοψηφία. Επίσης η τροπολογία, με γενικό και ειδικό αριθμό 399/5 γίνεται δεκτή, κατά πλειοψηφία. Το ακροτελεύτιο άρθρο γίνεται δεκτό, κατά πλειοψηφία. Επομένως, το σχέδιο νόμου έγινε δεκτό επί της αρχής και επί των άρθρων, κατά πλειοψηφία.

Ερωτάται το σώμα γίνεται δεκτό και στο σύνολο του;

**ΠΟΛΛΟΙ ΒΟΥΛΕΥΤΕΣ:** Δεκτό, κατά πλειοψηφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Πολιτισμού και Αθλητισμού, «Κέντρο Πολιτισμού και Δημιουργίας ΑΚΡΟΠΟΛ και λοιπές διατάξεις» έγινε δεκτό, επί της αρχής, επί των άρθρων και στο σύνολο του, κατά πλειοψηφία.

Λύεται η συνεδρίαση. Η αυριανή συζήτηση στην Ολομέλεια της Βουλής είναι αύριο το πρωί, στις 10.00΄.

Στο σημείο αυτό έγινε η γ΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Δούνια Παναγιώτα (Νόνη), Καλλιάνος Ιωάννης, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Σενετάκης Μάξιμος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 14.30΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**